qundao/data-zh-poetry huggingface dataset:
创得斋小憩
作者：弘历
朝代：清
体裁：七言律诗

素尚昨年称绝笔，适才仍咏是孤言。肩舆西谷寖寻顺，抚座书斋聊憩存。逾月山庄方一至，萦心川郡不胜烦。如云创得佳名兆，愿报捷音过剑门。
创得斋得句
作者：弘历
朝代：清
体裁：五言律诗

今朝有馀暇，便拟入山深。风日宜新霁，峰峦是故林。肩舆陟云磴，坐榻俯瑶岑。耐可称得创，旬馀始一寻。
创得斋得句
作者：弘历
朝代：清
体裁：七言律诗

去年即鹿至山阴，诡石苍松悦可心。小筑书斋称创得，欣逢秋日此经临。轩楹虽早胸中写，图画真从物外寻。记取拈毫最初句，从今有暇便来吟。
创得斋得句
作者：弘历
朝代：清
体裁：五言律诗

景光殊异哉，秋信昨朝催。触目创与会，因心得以该。金曦照林焰，珠露缀枝皑。此际应生慰，仍愁盼捷来。
创得斋得句
作者：弘历
朝代：清
体裁：古风

永恬更入深，西北谷几转。松栈护石门，岩屋幽且善。庚辰所肯构，岁月不为浅。创得久额名，每来似初款。峦坳鹿隐呦，林颠鸟畅啭。话旧叙新乎，彼胥弗加辩。
创得斋得句
作者：弘历
朝代：清
体裁：七言律诗

溪山深处惬幽探，涧道频驱小步骖。人面峰开墅忽到，树头楼出景全含。掀笼放去冲霄鹤，捲幔招来落嶂岚。五度经临诗六首，笑看创得作陈谈。
创得斋有会
作者：弘历
朝代：清
体裁：古风

斋成廿馀载，久矣非为创。而今初到此，与创原一样。试看绿林蔚，叶匪去年放。复听石泉淙，岂是昨岁浪。然而林与泉，无大殊故状。创弗创胥幻，得弗得邻妄。宜将去分别，一合泯其相。
创得斋有会
作者：弘历
朝代：清
体裁：五言律诗

有兴更西行，山蹊尚坦平。节劳憩嘉荫，畏暑体舆情。游尔有何亟，得之那忘赓。以云称太上，亦颇协初名。
创得斋率咏
作者：弘历
朝代：清
体裁：古风

崇构得已久，曰创夫何有。今春今日来，是曰非创否。红者知为桃，绿者知为柳。万物各争时，韶光不相负。山以止为德，川以虚为受。其得虽不同，因量随所取。閒斋付弗知，笑我腾吟口。
创得斋观荷
作者：弘历
朝代：清
体裁：古风

碧空雨洗琉璃净，一曲湖光亦澄映。秋来荷芰尚芳菲，徼露敷霞三五柄。澹泊为德少自佳，扬猗洒洒依池斋。垂手可撷不须撷，创得得此真澄怀。
创得斋题句
作者：弘历
朝代：清
体裁：七言律诗

今年创得未题诗，如此佳宁恝置宜。围罢山庄驻数日，几馀秋暖涉斯时。沿溪度岭迟舆步，逝水流阴引笔思。飒沓林风翻叶尽，创看峰骨得来奇。
初五日御太和殿行庆贺礼诗以纪事
作者：弘历
朝代：清
体裁：七言律诗

三元献岁致斋诚，五位抚辰庆典呈。日德恰欣符岁德，礼行惟是奉天行。螾生共沐阳交泰，任养同沾物喜赢。心所安缘义以起，得遵前训重农耕。
初伏
作者：弘历
朝代：清
体裁：古风

一日复一日，北至临三庚。上伏值斯辰，午热信有徵。热即蒸为雨，所幸雨而晴。山庄称避暑，过雨凉爽生。对时思育物，未秋祝西成。那采六色芝，虚传八叶蓂。遥遥金川师，伫望驰红旌。
初伏
作者：弘历
朝代：清
体裁：五言律诗

北至度三庚，天然初伏成。今年季值闰，塞苑暑犹清。微雨晚即霁，农占顺以贞。祈年心略慰，惟惕励衷诚。
初伏
作者：弘历
朝代：清
体裁：古风

夏至庚逮三，上伏方数起。农家有常占，较量得精揣。是日欲有雨，三庚泽乃美。既雨复欲晴，庶免霪霖耳。人愿实难从，而心实愿此。今朝幸如愿，额手为农喜。
初伏
作者：弘历
朝代：清
体裁：古风

绿林浓欲滴，赤日蕴如蒸。梅润湿阶础，炎歊薄户庭。拂拂透窗籁，棱棱贮盘冰。坐爱浮翠瓜，生憎变白蝇。花香薰百和，泉响调千筝。挥扇无烦暑，忘筌有馀清。
初伏日作
作者：弘历
朝代：清
体裁：五言律诗

北至三庚伏，短长致不同。由来胥定数，可以识鸿功。避暑原无暑，南风亦有风。朝晴达暮霁，农谚幸符衷。
初冬
作者：弘历
朝代：清
体裁：五言律诗

十月小阳节，随时抚景光。目殷仍捷望，心慰幸年昌。座静短亦永，窗明暖不凉。菊花纷五色，所爱在其黄。
初冬北远山村
作者：弘历
朝代：清
体裁：古风

亭皋淡寒林，坂原馀残菊。山村学溪庄，竹篱围茅屋。欲验农功勤，时寓几馀目。值此三冬初，乐彼五谷熟。鸡犬静埘扉，秉穗堆囷簏。稍慰心中忧，未释眉间蹙。维扬尚阻饥，秋来涨淮渎。风冷棚居民，几多向隅哭。虽覃赈济恩，岂能遍茕独。小稔何足侈，缅怀增怍恧。
初冬圆明园·其一
作者：弘历
朝代：清
体裁：七言律诗

文轩复阁小俄延，启辔新秋倏已旋。两月风光异尔许，初冬景色又依然。迎霜锦树疏兼密，向晚黄花淡复鲜。每自静观知道妙，无停停处不迁迁。
初冬圆明园·其二
作者：弘历
朝代：清
体裁：七言律诗

赴渚泉和万籁吟，侧听俯瞰散幽襟。风依山送三兮冷，叶向波沉半岸阴。画夺天工神贵淡，诗探月胁思逾深。两言于我诚何有，即景因之试体寻。
初冬夜瀛台涵元殿作
作者：弘历
朝代：清
体裁：古风

晚风息古树，淡日归西岭。重帘下虚堂，良夜侵寻永。香篆灺斜烟，灯花落馀影。栖松鹤弹梵，惊漏乌啼冷。一卷尽我书，半箭适兹静。
初冬御园即事
作者：弘历
朝代：清
体裁：七言律诗

塞狝依然往返为，明窗惟觉白驹驰。山高水落无多子，菊瘦松坚又一时。觅句寒郊虽自得，翻书温室雅相宜。灾民泽国常廑念，惭愧何方救垫危。
初冬御园即景
作者：弘历
朝代：清
体裁：七言律诗

问安之便御园临，寒景清光稚可寻。叶落阳林犹带绿，花开霜圃总标金。漏听高阁催遄箭，帖抚明窗玩古针。翼日香山传小驻，早飞逸兴到云岑。
初冬日瀛台·其一
作者：弘历
朝代：清
体裁：五言律诗

君雁回灵沼，卿云拥趯台。乾坤壶里永，楼阁镜中开。人字犹存柳，珠妆欲试梅。温暾明牖暖，几暇一徘徊。
初冬日瀛台·其二
作者：弘历
朝代：清
体裁：五言律诗

书室俯清浔，芸编默会心。三馀堪偃仰，昔日此光阴。波静观鱼乐，枝空听鸟吟。依然濠濮想，不必问泉林。
初冬游香山即事杂咏五首·其一
作者：弘历
朝代：清
体裁：七言绝句

谩将山屐访山公，尚有浓青间赩红。尽足孤吟抒逸兴，诗僧未必遇琴聪。
初冬游香山即事杂咏五首·其三
作者：弘历
朝代：清
体裁：七言绝句

远山螺黛罨嶙峋，宴坐来青一览真。试与谷神论伯仲，小春端的胜三春。
初冬游香山即事杂咏五首·其二
作者：弘历
朝代：清
体裁：七言绝句

如钱野菊簇黄华，欲作重阳傲孟嘉。滴滴琴声淙涧底，顿教尘耳洗筝琶。
初冬游香山即事杂咏五首·其五
作者：弘历
朝代：清
体裁：七言绝句

青云深处隐厜㕒，万里来参方寸奇。山半灵泉谁挹注，只疑天酒贮天池。
初冬游香山即事杂咏五首·其四
作者：弘历
朝代：清
体裁：七言绝句

点缀枝头山柿丹，冲烟涧户步轻寒。排衙松下休贻诮，谷口先教驻翠銮。
初冬游香山静宜园作
作者：弘历
朝代：清
体裁：七言律诗

御园西望即香山，心托高峰数往还。遥忆何如近领要，来游仍是此偷閒。稚冬风物入神候，阅岁景光转瞬间。几幅诗篇欲补足，片时得句我犹闲。
初冬瀛台即景·其一
作者：弘历
朝代：清
体裁：七言绝句

苍松夭矫石嶙峋，景物初冬亦可人。雀舫已收�坞里，冰床未出冻溪滨。
初冬瀛台即景·其三
作者：弘历
朝代：清
体裁：七言绝句

菊芳已歇未开梅，朔景灵台一朅来。却忆前年淑清畔，掞笺仙侣共流杯。
初冬瀛台即景·其二
作者：弘历
朝代：清
体裁：七言绝句

缥缃棐几惬澄观，橘月菱窗暖不寒。敬业乐群当日事，年来此景更逢难。
初冬讨源书屋
作者：弘历
朝代：清
体裁：古风

萧斋搆重隩，秋老山容古。鉴池霜后澄，潜鳞俯堪数。明窗向暖曦，氍帘垂我户。匡床一趺坐，坐久猊烟吐。优游翰墨林，黾勉诗书圃。安行纵未能，困学差可补。
初冬香山·其一
作者：弘历
朝代：清
体裁：七言律诗

名区信是出凡尘，几度清游兴会新。景向淡中宜藻绘，山从老处见精神。籁声出树铿鸿乐，旭影依窗酿小春。槐落枫稀添飒沓，顿教留绿爱霜筠。
初冬香山·其二
作者：弘历
朝代：清
体裁：七言律诗

芸窗日午向阳开，野色岚光待品裁。不是有心馀结习，可能无句记兹来。背秋三径犹存菊，冲雪千岩独少梅。清跸漫云才信宿，明年花事重相催。
初冬香山即景
作者：弘历
朝代：清
体裁：七言律诗

一年一度此临登，阳月偷閒兴偶乘。野菊有花尚霜傲，寒林无树不烟凝。山勾紫翠依空净，水纵波澜彻底澄。信宿如将拟假驿，景佳也觉似嘉陵。
初冬香山杂诗·其一
作者：弘历
朝代：清
体裁：七言绝句

稀微红叶馀霜色，幽咽银泉作冻声。漫拟山深寒更峭，小阳刚称试春行。
初冬香山杂诗·其三
作者：弘历
朝代：清
体裁：七言绝句

且携谢氏高低屐，试赏倪家浅淡山。裁览漏移过日午，无妨一趁片时閒。
初冬香山杂诗·其二
作者：弘历
朝代：清
体裁：七言绝句

松下鹤安寒月梦，矶边鱼怯荡凌波。风林乍看惊摇落，古致槎枒剩老柯。
初冬香山杂诗·其四
作者：弘历
朝代：清
体裁：七言绝句

为爱林泉小憩迟，烹泉古鼎爇枯枝。拈题适得清之趣，触目全忺静者思。
初冬香山静宜园作
作者：弘历
朝代：清
体裁：七言律诗

宿润平明清跸传，静宜一赏小阳天。爱看积雪开千嶂，不到香山倏二年。泻瀑迥垂冰作箸，峣峰都凿玉为莲。雅予触目吟怀处，久别时晴况胜前。
初冬驻跸香山即事书怀
作者：弘历
朝代：清
体裁：七言律诗

小阳未觉剧寒侵，畅好名山试偶寻。始悟遥遥惟骋目，不如信信乃娱心。泉含霜韵益清切，峰较秋姿更静深。一岁几来来几宿，笑予构筑失前斟。
初四夜复雨
作者：弘历
朝代：清
体裁：七言律诗

作解微停晚复阴，凉侵衾枕听檐琴。仍希仍咎不知足，即慰即虞或放心。稍救麦秋京兆奏，敢忘云汉浃旬吟。自思那有不忧日，惟益孜孜凛亦临。
初夏
作者：弘历
朝代：清
体裁：七言律诗

平林新绿荫轩庭，拂拂薰风透绮棂。春色已随愁寂寞，诗情应共絮飘零。政惭夏谚为侯度，心切周诗惠我宁。欲逐雀飞飞石燕，秧针抽陇正含青。
初夏万寿山杂咏·其一
作者：弘历
朝代：清
体裁：七言绝句

水态峰姿入夏新，名山踰月此游巡。光春题句方粘壁，许尔相看日以陈。
初夏万寿山杂咏·其三
作者：弘历
朝代：清
体裁：七言绝句

层楼雅号画中游，四面云窗万景收。只有昆明太空阔，破烟几点下閒鸥。
初夏万寿山杂咏·其二
作者：弘历
朝代：清
体裁：七言绝句

六桥堤畔菜花黄，影入漪澜锦七襄。迟较青齐将卅日，农家月令信何常。
初夏万寿山杂咏·其五
作者：弘历
朝代：清
体裁：七言绝句

青蒲白芷带沙濆，小艇寻常狎鹭群。棹入轻烟忽不见，数声伊轧远犹闻。
初夏万寿山杂咏·其四
作者：弘历
朝代：清
体裁：七言绝句

长堤几曲绿波涵，堤上柔桑好养蚕。为重女功劝燕北，漫猜画意肖江南。
初夏幸静明园
作者：弘历
朝代：清
体裁：七言律诗

雨足林峦偶一过，离宫别馆玩清和。红迎列仗云霞丽，香绕遥村饼饵多。泉奏琴音流砌畔，风传梵响度岩阿。侍臣谁献相如赋，止辇还听野叟歌。
初夏御园杂言遣虑
作者：弘历
朝代：清
体裁：古风

昨岁事南巡，前年逮释服。御园初夏景，均未一游目。清和今适值，春雨况沾足。和近春婪尾，清非夏腾燠。因为清和什，德潜说辟独。风日既以佳，心情应亦淑。而何缱甘省，番回逞凶倏。军书勤批答，廑怀日以六。却报官兵集，贼氛势已衄。正凶犹待获，虽慰意仍蹙。有暇偶泛舟，散虑林籞曲。怀昔不忍欢，遣虑吟书屋。
初夏日闻莺
作者：弘历
朝代：清
体裁：古风

雨馀新绿林初锁，风传睍睆声声可。临流度陌弄晴晖，柳丝花片纷婀娜。何处伤春不忍听，谁人求友最关情。双柑斗酒两无赖，繁丝孤竹空复鸣。参差流韵纱窗绿，金猊半灺兰烟馥。想见茅檐力穑人，当作村头呼布谷。
初夏晓景
作者：弘历
朝代：清
体裁：五言排律

药蕊留春色，桐阴散晓寒。披衣风料峭，步屧露阑干。白絮参禅定，青梅解渴酸。雨馀山一带，树杪日三竿。讵敢耽閒适，常怀致治安。乾乾惟自省，此志倩谁宽。
初夏江村
作者：弘历
朝代：清
体裁：七言律诗

初夏江村静且恬，溪光山色入吟拈。黄梅应节摽乾腊，绿麦临秋馈碾䬯。莺发新簧梭菀柳，燕寻故垒掠湘帘。渔郎蓑笠摇归棹，披得如丝细雨纤。
初夏池上居
作者：弘历
朝代：清
体裁：七言律诗

凭窗近可俯澄波，池上居佳绝胜他。有暇便看古书画，无愁以对节清和。田间过雨十日逮，壁上题诗卅首多。益善惟希膏继霈，阴晴又问夜如何。
初夏游玉泉山清音斋小憩·其一
作者：弘历
朝代：清
体裁：七言律诗

别院清和六辔停，琴斋潇洒静因宁。婪春花色丁星紫，过雨山容缥缈青。乳窦玉淙声倍壮，绣茵绿缛气犹馨。阶前双栝解人意，送与新阴翠满庭。
初夏游玉泉山清音斋小憩·其二
作者：弘历
朝代：清
体裁：七言律诗

每思驹影不延停，昨岁希云正未宁。何意连朝盈尺渥，遂教长亩十分青。仲家论里堪方乐，刘氏铭中别有馨。稍得閒情对清暇，澄心如玉写黄庭。
初夏瀛台·其一
作者：弘历
朝代：清
体裁：七言绝句

趯台新绿窣朱栏，一雨林塘顿改观。婪尾风光浑似画，鸭头甲煎绝胜兰。
初夏瀛台·其三
作者：弘历
朝代：清
体裁：七言绝句

凝黛天容谁为洗，湔尘花气却如蒸。弄田尺泽沾丰泽，念到王畿喜倍增。
初夏瀛台·其二
作者：弘历
朝代：清
体裁：七言绝句

乳巢新燕护纹凫，万物形形色色殊。识得羲经真易简，南风一曲想姚虞。
初夏瀛台·其四
作者：弘历
朝代：清
体裁：七言绝句

年来忧喜更如何，六幕均调自恧多。膏壤回苏生意满，灵台欣此对清和。
初夏视朝
作者：弘历
朝代：清
体裁：七言律诗

雨足金门晓气和，觚棱瑞色映晨娥。乐宣清徵八音协，仪引鸿胪百辟多。祈岁惕乾通宥密，对时长养验南讹。垂衣敢恃崇高位，政要维艰敕九歌。
初夏讨源书屋夏朝问寝恒退憩昔岁侍饴此缅思
作者：弘历
朝代：清
体裁：古风

康健仰瞻增一喜，燠休追忆复馀悲。人情因识难于静，世理要当措以宜。结念香山游趁暇，往还四日驻为期。
初夏雨景
作者：弘历
朝代：清
体裁：七言律诗

一夜甘霖沛泽流，朝来点滴势方稠。桐孙绿嫩重经洗，鱼子黄肥尽欲浮。湿润侵阶疑溽暑，峭寒著体讶新秋。倚吟无限心中喜，麦垄芃芃正似油。
初夏静明园·其一
作者：弘历
朝代：清
体裁：七言律诗

法海东头西海西，湖山佳致似苏堤。云中古寺红遮树，雨后新苔绿满蹊。爱看黍畴牛拨垄，尽教松栋燕衔泥。倦游得句鸣归棹，一带横塘烟水迷。
初夏静明园·其三
作者：弘历
朝代：清
体裁：七言律诗

苔阪莎涂露气浮，山深九夏似新秋。鹤如有意依松立，水自无心绕户流。閒拓来禽凭棐几，缓烹小凤泛瓷瓯。静中省识群生乐，慰我寻常望岁愁。
初夏静明园·其二
作者：弘历
朝代：清
体裁：七言律诗

槐阴庭院夏初长，新霁频添花草香。萝径独寻披宿润，纱棂閒启纳朝凉。徐听溪涨饶蛙沸，极目天空任鸟颃。西海不争多一勺，白云绿树渺苍茫。
初夏香山
作者：弘历
朝代：清
体裁：七言律诗

润逼岩扉过雨才，云庄竹坞一徘徊。隔年未觉时良久，今岁翻成初朅来。树带馀芳布浓叶，石皴旧面长新苔。晚山又觉云容重，不厌灯窗清梦陪。
初夏香山杂咏·其一
作者：弘历
朝代：清
体裁：七言绝句

御园自是湖光好，山色还须让静宜。乍别林扉刚半载，初来恰值小年时。
初夏香山杂咏·其三
作者：弘历
朝代：清
体裁：七言绝句

苔磴花茵坐憩诸，层峦刘览会心馀。拈毫无暇搜奇句，却恐山灵笑懒疏。
初夏香山杂咏·其二
作者：弘历
朝代：清
体裁：七言绝句

山容经雨鬟初沐，松吹因风籁益清。更喜烟云无定态，半川阴霭半川晴。
初夏香山杂咏·其五
作者：弘历
朝代：清
体裁：七言绝句

步入仙岩药草芬，钟声时隔碧峰闻。茶烟一缕才升鼎，冉冉铺空便作云。
初夏香山杂咏·其六
作者：弘历
朝代：清
体裁：七言绝句

清和林谷静无尘，回忆忧欣底是真。绝塞销兵春雨足，得教岩馆暂怡神。
初夏香山杂咏·其四
作者：弘历
朝代：清
体裁：七言绝句

径曲阴浓藏岨峿，不见人行□人语。林稀乍似咫尺间，行来又复迟尔许。
初夏香山静宜园驻跸·其一
作者：弘历
朝代：清
体裁：七言律诗

山墅曾无廿里遥，轻舆寻胜趁良朝。今年忧乐何其屡，数日栖迟藉以消。傍砌红留花放朵，连林绿重叶封条。闰前首夏如春暮，触绪都关燮与调。
初夏香山静宜园驻跸·其二
作者：弘历
朝代：清
体裁：七言律诗

近处山园果不群，峰姿泉韵静宜欣。气含生动有形画，格寄古初大块文。螺翠欲飞昨过雨，笋青半隐晓留云。如斯佳岂吾诚乐，犹自军书问夜分。
初夏驻香山静宜园即景
作者：弘历
朝代：清
体裁：七言律诗

三春无暇夏初来，景入清和又异哉。树布嘉阴迎意爽，泉垂古调待人陪。高巢知雨鸠呼妇，平阪逢晴鹿养胎。育物对时廑辅相，讵惟寻胜畅吟材。
初御皇极殿开千叟宴用乙巳年恭依皇祖元韵
作者：弘历
朝代：清
体裁：七言律诗

归禅人应词罢妍，新正肇庆合开筵。便因皇极初临日，重举乾清旧宴年。教孝教忠惟一笃，曰今曰昨又旬延。敬天勤政仍勖子，敢谓从兹即歇肩。
初春
作者：弘历
朝代：清
体裁：五言律诗

柳带鹅黄渐，波流鸭绿微。轻云时出岫，暖气欲沾衣。花信寻常候，春光次第归。东郊方待泽，懒去问芳菲。
初春之吉恭奉皇太后驻辇圆明园抚景得句忆昔有怀
作者：弘历
朝代：清
体裁：七言律诗

依迟淑景向和融，更喜轻阴瑞旭笼。恩许外藩娱节夜，欣陪慈辇驻林宫。今春雨雪良多幸，前岁风光杳莫同。椒阁依然悬绮缀，难堪温卉傍人红。
初春含经堂
作者：弘历
朝代：清
体裁：五言排律

土膏蒸润滋，春气鬯熙怡。蠕动鳞虫肖，勾萌草木知。绮灯酬节罢，绨几弃閒宜。趣是诗书永，鉴惟今古披。芳欣梅韵洁，静觉漏声迟。观象羲经玩，元为善长时。
初春太液池泛舟·其一
作者：弘历
朝代：清
体裁：七言绝句

新波泛潋漾晴烟，上苑韶光稚可怜。几帧屏山全入镜，一篙春水恰胜船。
初春太液池泛舟·其三
作者：弘历
朝代：清
体裁：七言绝句

冻解神池泛绿漪，湖光山色发华滋。蒸霞结绮无须眄，好是含苞未放时。
初春太液池泛舟·其二
作者：弘历
朝代：清
体裁：七言绝句

乍见轻黄上柳丝，春来几度棹移时。绘之诗句浑如画，回雁高飞太液池。
初春游玉泉山·其一
作者：弘历
朝代：清
体裁：七言绝句

几馀行乐趁新年，翠辇逶迤到玉泉。最是灵源不受冻，碧漪春水放红船。
初春游玉泉山·其一
作者：弘历
朝代：清
体裁：五言律诗

及雪看山色，寻春到水源。华舟原可泛，韶节最堪论。池馆称清寄，诗书悦性存。真幽供静赏，岂必在秾繁。
初春游玉泉山·其三
作者：弘历
朝代：清
体裁：七言绝句

林外风轻霁景鲜，春山未冶已含妍。华滋馆里琴书静，小坐明窗又隔年。
初春游玉泉山·其三
作者：弘历
朝代：清
体裁：五言律诗

水复山重处，画情诗态边。数松穿岭雾，屧石度溪烟。奇遇忽于此，春光已可怜。冠峰亭上望，千里玉为田。
初春游玉泉山·其二
作者：弘历
朝代：清
体裁：七言绝句

向阳阶砌草勾萌，茂对时和验物情。芳甸雪消膏土润，陌头举趾有新耕。
初春游玉泉山·其二
作者：弘历
朝代：清
体裁：五言律诗

泉气常蓊匌，春云复冶融。双松千载外，万景一窗中。向日莓苔绿，入波楼阁红。移来南国候，宿霭镇濛濛。
初春游玉泉山·其五
作者：弘历
朝代：清
体裁：七言绝句

阅织端因廑授衣，戋戋分赐任携归。北人不识南人巧，真道天孙付锦机。
初春游玉泉山·其六
作者：弘历
朝代：清
体裁：七言绝句

明湖疏治纳群流，新水凫鹥乐泛浮。一棹玉河供朅览，行将淀海试春蒐。
初春游玉泉山·其四
作者：弘历
朝代：清
体裁：五言律诗

新景宛宜赏，故山殊可过。春泉呈镜縠，晓月漾眉娥。兰芷轻梳沼，琼英尚缀科。向题成隔岁，隙影迅如何。
初春游玉泉山·其四
作者：弘历
朝代：清
体裁：七言绝句

结缚棕毛屋两间，竹垆偶试惬馀閒。只疑第一泉应笑，何必区区学惠山。
初春游玉泉山即景五首·其一
作者：弘历
朝代：清
体裁：七言绝句

春雪初消岚翠蒸，玉泉报我景堪冯。青龙桥畔才清跸，兴到烟霞最上层。
初春游玉泉山即景五首·其三
作者：弘历
朝代：清
体裁：七言绝句

溪畔机房桑柘扶，水田新辟治莱污。欲因几暇频来往，好阅天然耕织图。
初春游玉泉山即景五首·其二
作者：弘历
朝代：清
体裁：七言绝句

村路纡徐塍叠鳞，土膏脉起不生尘。柳将开眼花含蕊，雅似江南二月春。
初春游玉泉山即景五首·其五
作者：弘历
朝代：清
体裁：七言绝句

碧泓春水映船唇，别院韶光已可人。江砚宣毫供即景，却输开府擅清新。
初春游玉泉山即景五首·其四
作者：弘历
朝代：清
体裁：七言绝句

构筑精庐仿惠山，竹炉清伴片时閒。名泉有德无分别，岂较寻常伯仲间。
初晴晚照
作者：弘历
朝代：清
体裁：古风

落景挂平林，初晴景倍好。霞连天际山，风动枝头鸟。閒心游物外，逸兴托云表。兹焉足自适，何必寻蓬岛。
初晴落景
作者：弘历
朝代：清
体裁：古风

暑雨既已沾，徂云亦宜霁。澄宇徐露青，遥峰渐呈翠。飒爽恰谋体，豁畅真谐意。馀情寄问景，殷忧解望岁。筹治逊贞观，敢尚物外志。
初月
作者：弘历
朝代：清
体裁：五言律诗

伏火西流尽，生蟾秋始看。影才一弯细，意早十分寒。几处惊鸣杵，何人倦枕鞍。渠魁犹待馘，绝域可云安。
初月
作者：弘历
朝代：清
体裁：五言律诗

初见中秋月，还于避暑庄。一钩清不尽，万劫朗如常。溪水依微潋，岩林掩映苍。倚吟兼睪望，那碍晚风凉。
初月
作者：弘历
朝代：清
体裁：古风

在江则满江，在湖则满湖。一轮亏复盈，分别心曾无。江湖月诚佳，而我见乃初。前我不可穷，后我复谁乎。半钩又入夏，适言旋浙吴。清光映落花，平野含苍芜。徘徊武帐中，邈然思往途。
初月
作者：弘历
朝代：清
体裁：五言律诗

碧宇秋云散，新蟾见兑方。一弯悬玉玦，片刻度宫墙。眼界思全体，心期喜嫩凉。西倾葱岭外，引我系怀长。
初游上方寺
作者：弘历
朝代：清
体裁：七言律诗

湾头遥见起平冈，闻说精蓝有上方。虽是径蹊略纡转，果然松竹不寻常。八禅漫论通其要，万姓尤欣副所望。马足纷随定何碍，躏蹂惟惜麦抽芒。
初游云居寺二十韵
作者：弘历
朝代：清
体裁：五言排律

明发事清游，村烟淡霭浮。欲暄春旭丽，不冷晓风收。历历遵原陌，行行度野沟。杏含红见远，柳怯绿疑偷。近识花原未，明看枝已柔。问谁开谢墅，闻说是菟裘。入谷蹊偏隘，寻逵骑半留。村民瞻露冕，缇士漫鸣驺。恍到琉璃界，纷迎云水俦。行营刚廿里，古寺阅千秋。碑字传贞观，莲经悟比邱。庄严信希有，名象许诠不。潇洒坐精舍，檐楹揭素帱。藉因休众倦，便以纵晴眸。僧进伊蒲馔，鹤弹梵呗喉。此来探胜赏，讵为访禅修。经洞犹云表，崖途有瀑流。要凭穷一览，未便更他投。曩者遥瞻企，佳哉今取酬。佛宁擅独乐，我祇励先忧。
初游大觉寺
作者：弘历
朝代：清
体裁：古风

灵渊谢神贶，古寺问佛津。趁此山路便，况逢雨霁辰。清爽拂人面，微风袭草芬。禾黍连远村，勃然生意新。旸台最高峰，未到意已欣。迤逦入林庐，便与步法门。石桥似虎溪，菡萏摇涟沦。一一莲花上，疑有天女伦。月相巍殿中，调御信独尊。云湫泄山半，下注如垂绅。循流登其巅，乃至水之源。不溢亦不涸，彻底石粼粼。时复见泳游，故知非凡鳞。稍憩白板室，洒然诚绝尘。鸟语似谈梵，树影全标真。拟参大觉旨，翻歉语句频。
初游石湖作
作者：弘历
朝代：清
体裁：七言律诗

行春恰值好春晴，桥上风光蓄眼清。绿竹红花他绘事，黄童白叟我田情。白洋烟水在襟袖，莋碓云岚若送迎。却讶祇园方外地，起予两字号治平。
初游胜果寺
作者：弘历
朝代：清
体裁：五言律诗

绀宇凤皇上，曹溪初问津。佛无六尘染，僧喜一时新。竹护山腰路，花荣殿角春。排衙称有石，净地恐非伦。
初游香山作
作者：弘历
朝代：清
体裁：古风

西山卫帝都，胜迹由来久。兰若何纷夥，永安斯为首。我来揽景概，正值新晴后。朏明发御园，蚤食至岩口。为境清且幽，苔磴篆蝌蚪。远睇见窣堵，近却蔽林薮。寻径乃得入，疑有山灵守。豁然壶天开，佳趣无不有。挂一恐漏百，为缩裁诗手。林扃引清籁，巉岏抱复陡。到山息俗念，穷探绝尘垢。皈依礼法王，如闻狮子吼。旋启来青轩，天藻瞻颜柳。俯望畅心神，碧浪翻千亩。稍憩栖云楼，岚烟羃纱牖。但闻琴筑声，泠泠滴阶右。桃源与北山，视此应觉丑。徘徊不忍去，耽静亦物诱。驾言返勤政，治理商臧否。从无香山诗，非是相孤负。骋游吾未遑，兹来亦其偶。
初游龙井志怀三十韵
作者：弘历
朝代：清
体裁：古风

濒湖佳景多，不可偻指数。岩泉各擅长，大略吾能举。南山有龙井，向闻曾未睹。弗肯命骑游，恐费经营若。今来却重饰，既成说无补。罢去太矫情，新晴景更妩。是用一涉藩，以答众诚剖。花港遵迤西，跋马数里许。渐入烟霏深，南北诸峰龉。石泉淙其寒，千盘曲抱屿。蒙茏新筱低，似扫尘客武。乃至过溪亭，下马相与步。㠎嶪罗秀石，閜砢叠奇楚。参差列亭台，无非揽胜所。最胜则以泉，深潭灵物处。祈雨每致应，利济功尤钜。泻为百丈瀑，对之久延伫。善空一切声，角徵安能谱。神运石或幻，沼涤心应与。玲珑窍簇攒，锦绣卉纂组。春深鸟妙歌，雨后花新舞。萝烟湿我衣，兰气馨于炷。攀跻越踊跃，高下迭宾主。造巅益惬怀，畅观极仰俯。江湖辨近遥，洼棱穷幽阻。名山所历屡，观止鲜或旅。得句乃命驾，遂至日卓午。遐思秦苏辈，辨才此晤聚。人地乃相宜，万乘来奚取。作诗志吾惭，卷阿漫拟古。
初热
作者：弘历
朝代：清
体裁：五言律诗

朱日才当砌，薰风不到阑。消烦裁绮句，祛暑御冰纨。榴火红犹重，苔文绿未乾。遥怜耕作者，炙背正忘餐。
初登金山得句·其一
作者：弘历
朝代：清
体裁：七言律诗

万叠银堆一点青，到来旷若换尘形。奔腾扬子原标胜，突兀金山更表灵。劫外沧桑凭水阅，空中楼阁借云停。江天无尽心如尔，顿使吟情入杳冥。
初登金山得句·其二
作者：弘历
朝代：清
体裁：七言律诗

亭台俯瞰真无地，星斗平临别有天。万古豪吟谁造极，一时胜览若登仙。方壶圆峤逢今日，伊阙轘辕忘去年。而我先忧饶后乐，何能福地久留连。
初秋偶閒
作者：弘历
朝代：清
体裁：七言律诗

几馀赢得片时閒，镜彻波光黛染山。风挟秋来偏拂袖，花因暑退亦开颜。龙蟠户牖松千尺，琴响阶除水一湾。肯逐物华临别院，徘徊独立忆民艰。
初秋曲
作者：弘历
朝代：清
体裁：古风

金风拂水玻瓈开，一天爽气随秋来。荷洲褪红香寂寞，芦岸添白花徘徊。云烟尽敛高空迥，翠微遥接新秋影。兰若钟声晚益清，虚堂吟罢人方静。月色霞光漾御湖，平波点点翔归凫。星斗随舟手可摘，园林入兴诗堪图，此景除却蓬瀛无。
初秋玉泉山·其一
作者：弘历
朝代：清
体裁：五言律诗

山翠引鸣镳，波纹荡画桡。秋清望愈远，岁稔乐偏饶。云敛天光迥，林疏峰势遥。仓箱看在即，稍可慰衣宵。
初秋玉泉山·其二
作者：弘历
朝代：清
体裁：五言律诗

夹岸残蝉沸，轻舟数里过。黄新亚畦稻，红老贴波荷。花木芳心歇，乾坤秋意多。拈毫抒逸兴，莫漫惜蹉跎。
初秋静明园
作者：弘历
朝代：清
体裁：七言律诗

一夜西风变峭凉，静明咫尺揽秋光。筠含籁戛金石韵，花湛露霏锦绣香。玉塔高凌天北极，翠峰孤落水中央。犁云亭上心偏喜，极目祥云色渐黄。
初自田盘西谷取道达静寄山庄
作者：弘历
朝代：清
体裁：七言律诗

塞蒐馀兴托岩栖，捷径聊从西谷西。怪石吹风惊欲坠，精蓝写雾忽如迷。施檀空切居僧望，列嶂新迎驻马题。疑是山灵酬始遇，千峰晴晦幻高低。
初至戒台六韵
作者：弘历
朝代：清
体裁：五言排律

名刹近千载，渡河斯偶寻。自来幽胜地，蚤结憩游心。吉马遵山栈，寒禽乱桕林。两峰豁开户，一水宛垂襟。我足忧勤畏，佛无来去今。便教促归跸，馀兴寄高岑。
初至碧云寺十二韵
作者：弘历
朝代：清
体裁：五言排律

我爱碧云寺，香山一脉连。回峰成左障，隔壑据层巅。古刹尘埃暗，山僧岁月延。望中已久矣，到此实初焉。助景因经始，施檀亦偶然。照园辉佛日，梵网焕诸天。是日新秋霁，静宜驻跸便。试参山水秀，果占画图全。衣履如沾润，林峦益逞妍。一泓天半澈，百道涧边悬。有句皆清绝，无心不静蠲。徘徊瞻圣藻，俯仰忆尧年。
初阳台·其一
作者：弘历
朝代：清
体裁：七言绝句

初阳台据葛岭巅，海日升时可凭眺。云栈峻挺费攀登，四度来巡初未到。
初阳台·其二
作者：弘历
朝代：清
体裁：七言绝句

即今斫莽穷丹梯，肩舆曾不劳陟跻。吸华原鄙求仙术，摛藻犹深责已思。
初雪
作者：弘历
朝代：清
体裁：五言律诗

小雪节方过，今朝雪应时。细珠才错落，大片遂威蕤。瓦素一寸积，土膏四指滋。惜欣志无定，初泽纪应诗。
初雪
作者：弘历
朝代：清
体裁：七言律诗

维霰先飘月应阳，瀌瀌旋羃远林苍。落阶无迹偏添润，入画有情不碍凉。柳叶著如重吐絮，菊花傲似重含霜。谩因少许生馀望，自是农占兆吉祥。
别岳
作者：弘历
朝代：清
体裁：古风

登岳快晴明，别岳遇风雨。此事亦偶然，何足陈䛕语。况兹遍郊麦，青青二寸许。待泽正斯时，渴望愁农父。狂风惯吹云，细雨未沾土。彭怒不肯让，如膏亦奚补。连年水旱灾，偏萃于齐鲁。纵发帑粟施，岂救流离苦。哀哉㷀独民，惭为汝父母。
到含青斋因题句
作者：弘历
朝代：清
体裁：七言律诗

别兹冬夏二年馀，到复晨昏七日疏。似此幽佳不经意，何须构筑合惭予。溪流山峙呈来静，翠逻青萦妙入虚。凑以新晴风日爽，一尘弗染润盈裾。
制玉熨斗铜胆因成是什
作者：弘历
朝代：清
体裁：五言律诗

玉斗失铜胆，久曾诗惜之。爰循汉扛例，可用熨衣施。补废为成者，得全因半其。自思措诸政，絜矩讵如斯。
制玉鸠头方竹杖恭进皇太后并成是什
作者：弘历
朝代：清
体裁：七言律诗

鸠杖由来养老传，其相方竹更宜然。温如在手资双步，穆以随身助大年。四面削成不踰矩，一枝卓立却殊圆。扶携代我供晨夕，万六春秋食履绵。
刺舟
作者：弘历
朝代：清
体裁：古风

刺舟傍西林，不见西山色。落帆向东岸，西山乃咫尺。视远斯明生，近以遥而得。天水方空濛，停吟聊自适。
刺舟
作者：弘历
朝代：清
体裁：古风

刺舟御湖中，若练波光泻。新绿罨周岸，风物实潇洒。乱絮腻縠纹，噞喁鱼不舍。有人持钓竿，投饵垂杨下。见即蹶然遁，有似小吏也。龟玉毁椟中，典守非公冶。是虽鲲鲕微，彼岂雉兔者。固知类是多，未见得宽假。罹法而复纵，池鳞自兹寡。为阱我所戒，触网彼自惹。因思鱼贪饵，乃作盘中鲊。是人复贪鱼，槚楚逮两踝。人罪鱼所招，鱼祸非人贾。一笑亟舍之，得失纷塞马。
刻漏
作者：弘历
朝代：清
体裁：七言绝句

刻漏丁丁不暂停，眼中隙影耳中听。例将三万六千日，漫拟求仙驻妙龄。
刻漏
作者：弘历
朝代：清
体裁：五言律诗

刻漏响丁东，朝昏转不穷。报时高阁上，典学寸阴中。几敕观心放，忧深念位崇。肯耽耳目好，玩愒过年丰。
前湖
作者：弘历
朝代：清
体裁：古风

御园之前本无湖，而今疏浚胡称乎。石衢之右地下隰，迩年遭潦水占诸。衢左亦不大高衍，往来车马愁泥涂。因卑为泽事惟半，取右益左功倍俱。歉岁受催兼代赈，三冬畚锸集众徒。役成春水有所受，路东泞去诚坦途。一举三得惠不费，对扬来者咸欢娱。盖闻王者无私事，有事皆应史笔书。此非缀景漫修剔，什用播告贤与愚。
前题
作者：弘历
朝代：清
体裁：五言律诗

含桃应已咽，布谷未如期。池馆春残矣，轩楹晓听之。繄余方惜日，奈汝独催时。不为留韶景，其如农事迟。
前题再咏
作者：弘历
朝代：清
体裁：五言排律

久竹青宁化，难穷万物情。却看文石里，不异碧波清。写影矜鳞活，知春出浪轻。谁能缗饵钓，底虑釜鬵烹。幻体何妨脱，真形永寄贞。谓言在藻类，可以认三生。
前题再咏
作者：弘历
朝代：清
体裁：七言律诗

咿喔声寒茅店鸡，石桥东畔沈城西。素凝遥嶂皆成画，翠剩孤松最合题。三白叶心方喜慰，二陵回首重低迷。导斿尽教行行止，未惜瑶田碎马蹄。
前题再咏
作者：弘历
朝代：清
体裁：七言绝句

稀见曾吟诗韵诗，蛇添聊尔戏评之。隋珠照物无回照，扁鹊医人不自医。
前题再赋
作者：弘历
朝代：清
体裁：五言排律

心实分人道，虞书训著灵。属人则有已，合道乃无形。如譬镜于物，端惟照者听。鉴原不设定，览自任其丁。媸本浊之渭，妍原清者泾。即须临水喻，亦弗异铜青。虚朗祛誇耀，平公勖作型。明扬伫多士，熙绩弼朝廷。
前题又作
作者：弘历
朝代：清
体裁：古风

春雪既沾足，宜晴鬯万汇。和风不鸣条，泽润遍大地。此日称填仓，俗例有深意。于耜举趾时，预筹一年计。九州足仓箱，万民无一事。生息滋以繁，日给尚虞匮。岂易得馀三，虚置仓中积。益凛祈年心，庶可徐言治。
剑井
作者：弘历
朝代：清
体裁：七言绝句

公子延陵冢暨阳，讹因解剑正何妨。笑他舆地传仙迹，拜相谰称井吐光。
剑池
作者：弘历
朝代：清
体裁：七言绝句

山川宇宙来便有，岂信剑飞划作岩。四字宣尼曾不语，惜哉佳境溷愚凡。
剑池
作者：弘历
朝代：清

山川宇宙来便有，岂信剑飞画作岩。四字宣尼曾不语，惜哉佳境溷愚凡。
剪园蔬赐大学士南书房翰林等
作者：弘历
朝代：清
体裁：五言律诗

畦圃秋来候，葱齑雨足时。梳风烟甲冷，烘旭露华滋。穑事因堪验，天工藉可推。许甘藜藿味，退食任委蛇。
剪园蔬赐大学士及内廷翰林
作者：弘历
朝代：清
体裁：古风

快雨喜新晴，景物无不嘉。农田高下足，菜圃生意加。我偶步菶町，问彼园人家。携筐尔何为，采撷毋乃过。此非稂莠比，岂虑妨嘉禾。老翁笑而言，所赖旸雨和。红芽与紫菂，怒生不延俄。设其惜弗取，过时徒老柯。语良合至理，凡事戒蹉跎。分赐趁朝凉，露香熨齿多。燮理有共责，讵止供逶迤。
剪园蔬赐大学士等
作者：弘历
朝代：清
体裁：五言律诗

雨后烟蔬翠，纤芒贯碎玑。露搴宜越葛，风咏想周薇。宛似溪毛洁，休称山发肥。是惟土物爱，何虑素餐讥。
剪烛吟
作者：弘历
朝代：清
体裁：古风

日落西南天，昼短易为夜。深堂灿书檠，秉游寒以罢。漏长过烛心，馀㶳光欲谢。剪去藉并刀，重辉腾亦乍。吁嗟兰灺消兰膏，膏尽尔灺焉托牢。世间万理可因悟，那有閒情缱莲炷。
剪蔬
作者：弘历
朝代：清
体裁：古风

雨畦烟甲茁，珠露垂阑干。绿润披微风，生意何翩翻。圃师为剪摘，聊复凭栏看。翠痕应手折，香霏齿颊寒。采采已盈筐，适可供盘餐。仍复留新颖，用以待滋蕃。鄙事足会心，高吟兴未阑。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其一
作者：弘历
朝代：清
体裁：七言绝句

伊犁平定拟功成，孰谓狂回乃背盟。师直从来荷天佑，讵予本意好佳兵。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其七
作者：弘历
朝代：清
体裁：七言绝句

自古火州传不雨，缠头惊讶雨随军。驿致佳音感乾贶，降夷日日出千群。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其三
作者：弘历
朝代：清
体裁：七言绝句

库车去岁事逡巡，不战不追兔脱身。设使就擒早偃武，至今犹恨偾辕人。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其九
作者：弘历
朝代：清
体裁：七言绝句

穷回归化即吾民，安集劳徕命荩臣。检校汉唐西域传，可能到此事传真。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其二
作者：弘历
朝代：清
体裁：七言绝句

偏师护卫入回城，反面楼兰太寡情。用是再勤将与卒，亦惟诛彼弟和兄。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其五
作者：弘历
朝代：清
体裁：七言绝句

二千馀人守三月，逆�数万不能攻。援军催进全师出，实赖鸿禧益惕衷。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其八
作者：弘历
朝代：清
体裁：七言绝句

可知化外有同心，簟食壶浆献致钦。便尔先逃更何往，前途遮获定成擒。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其六
作者：弘历
朝代：清
体裁：七言绝句

整军三路进攻齐，早虑同逃不暇赍。哈什哈尔才纳款，叶尔奇木又来徯。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其十
作者：弘历
朝代：清
体裁：七言绝句

安集延将拔达山，岂能自外八鸿间。行看往遗来俘献，兵气全销唱凯还。
副将军富德奏报小和卓木霍集占亦望风先逃叶尔奇木回众投诚拟平定回部凯歌十首·其四
作者：弘历
朝代：清
体裁：七言绝句

阿苏乌什递投降，直进原期速定駹。万里周行强弩末，将军犹是气如杠。
副将军富德奏报拔达山汗素尔坦沙献逆贼霍集占首级并以全部纳款称臣信至诗以志事
作者：弘历
朝代：清
体裁：七言律诗

罙入歼渠逃望风，情知三窟已途穷。嘉兹识早献馘顺，笑彼悔迟跋扈雄。和众永看两部定，成功速在五年中。天恩如此昭优贶，保泰弥殷慎敕躬。
副将军富德等追及两和卓木大胜回军捷音至作歌纪事
作者：弘历
朝代：清
体裁：古风

庆霄对月方开筵，将军捷报驿骑传。擘囊展书历历阅，额手庆慰衷心怜。怜者我众实奋力，慰者呵护惟赖天。万有馀里所致马，又踰戈壁无水泉。裹粮追贼幸尾及，彼逃乃在廿日前。明瑞先已折其角，未经大创犹抗颜。阿尔楚尔列贼众，避其辎重伏据山。轻举堕术在所戒，集思持重胜算先。偏伍弥缝密布置，发纵指使皆英贤。诸大臣均予心膂，巴图鲁侍卫比肩。夙所教养共休戚，敌忾兼逮舆儓焉。同心戮力功克就，二竖鼠窜图苟延。战罢检阅伤一卒，歼彼计级乃盈千。师难到叶尔奇木，况过数千里行遄。以少胜众剪贼党，国威赫濯扬天边。优叙未足酬劳绩，桂觞欲泛还罢旃。百年养士今获效，祖宗福荫贻万年。伫待俘虏到露布，西师之役方称全。西师之役方称全，行张凯宴劳凯旋。
副将军明亮奏报攻克宜喜甲索等处碉卡诗以志事
作者：弘历
朝代：清
体裁：七言排律

去年宜喜据山梁，未进都因去路长。增调官兵足供用，更相筹画总抒良。日旁别缀聊虚掷，甲索先攻且试尝。鼓勇遂教分队入，剪凶都励一心强。碉平栅克力群奋，讯执丑擒气越扬。乘胜齐兵拟下压，截前料贼即奔忙。两军会合指旦晚，众志欢呼益黾蘉。三捷勒乌围最近，红旗第一到悬望。
副将军明亮奏报攻克石真噶贼碉诗以志事
作者：弘历
朝代：清
体裁：七言律诗

宜喜虽经下压攻，近巢力守聚群戎。因教逾月阻多砦，忽报双碉剋众雄。军杂役喧进犹巧，将先兵奋效惟忠。石包已俯勒围背，捷盼红旗指日中。
副将军明亮奏攻克宜喜达尔图山梁已据要隘筹进取贼巢诗以志事
作者：弘历
朝代：清
体裁：古风

宜喜达尔图，贼之北门户。攻已一岁馀，曾未进数武。所以丰升额，改图易西路。明亮进正地，复以遇险阻。亦欲往西路，已谓议可许。阿桂令其回，牵缀由宜喜。昨接阿桂奏，攻碉进了口。晴明望宜喜，贼碉毁弗睹。但见我军营，列据山梁处。疑信尚未定，今朝奏囊剖。分攻彼七碉，奋勇齐并举。一时皆即克，兼得格勒古。惟馀第四碉，励众期必取。成功神且速，嘉劳难尽语。而实赖天佑，助顺默相辅。贼巢已逼近，螳臂应难禦。诸臣既同心，和则力共努。定功膺茷褒，捷音日夜伫。
副将军明亮奏攻克独古木寨落及抢佔乃当山梁情形诗以志事
作者：弘历
朝代：清
体裁：七言律诗

逆巢正路自河东，牵掣河西亦藉攻。自夏至冬鲜有克，近今较昨略称雄。忽闻独古已登险，且战乃当图下冲。夹进正逢贼窘候，快观益望捷旗红。
副将军明亮攻克日旁一带碉寨诗以志慰
作者：弘历
朝代：清
体裁：五言排律

三军同力努，诸将一心佳。达尔图虽险，日旁梯可阶。分兵还选队，入箐更缘崖。正正旗先展，堂堂阵自䦱。声东击西应，前至后登皆。流滴飞�㩧，抱头互挤排。石包难复守，沙坝亦沦埋。望已贼巢近，�从虚处挨。夹攻知日指，大捷候星差。和起真有子，欣馀切感怀。
副将军明亮等奏报功克卡卡角山梁诗以志事
作者：弘历
朝代：清
体裁：古风

玉垒蚕丛境，跬步皆奇险。番贼所恃兹，急切未易掩。马尼既夺砦，我军鼓勇敢。层层直逼进，木溪亦随陷。而何卡卡角，当前险倍俨。三面设计攻，一线穿栈巉。岂意贼设伏，火器潜来犯。火熄技难施，狡寇惊破胆。喙駾窜岩穴，追击多擒斩。遂得成奇功，览奏额手感。斯诚天默佑，何修弥自慊。伫待取马邦，贼巢近可撼。助顺而祸淫，昭昭悬上览。耆定速戢戈，苍生乐恬憺。
副都统成德奏报追�廓尔喀贼匪情形诗以志慰六韵
作者：弘历
朝代：清
体裁：七言排律

初教慎重勿轻视，继以羁延敕奋扬。迟速亦惟机应动，劝惩漫谓定无常。示和悔用巴忠错，欺弱致招廓喀猖。据地不回馀贼恋，催军急进我兵强。小碉连破多诛戮，官寨周围密伺防。捷信慰看首喜报，�平次第待驰章。
割麦行
作者：弘历
朝代：清
体裁：古风

迤南割麦收逮齐，迤北割麦今始兮。合家竟日咸毕力，尚有馀粮连亩栖。腰䥥手铚躯偻走，惫矣精神各抖擞。十年一遇可辞劳，遗柄滞穗由他取。前驱警跸无烦诃，赤子宁避其父过。为之望哉为之喜，范云萧缅安藉他。别有老农茅屋叹，不烦重问情自见。幸兹割麦逢饱秋，持鬻却苦价太贱。
割麦行
作者：弘历
朝代：清

迤南割麦收逮齐，迤北割麦今姑兮。合家竟日咸毕力，尚有余粮连亩栖。腰镰手铚躯偻走，惫矣精神各抖擞。十年一遇可辞劳，遗秉滞穗由他取。前驱警跸无烦词，赤子宁避其父过。为之望哉为之喜，范云萧缅安藉他。别有老农茆屋叹，不烦重问情自见。幸兹割麦逢饱秋，持鬻却苦价太贱！
功德寺拈香作
作者：弘历
朝代：清
体裁：五言排律

兰若玉泉左，经过所必由。颓凉昔久见，轮奂此重修。是日逢庆落，夏云欣布稠。梵声出树静，法雨润田优。废彻缘罗刹，荒唐说木毬。门前功德水，兜率可同不。
功德林
作者：弘历
朝代：清
体裁：古风

竺宇平山左，厥名功德林。石磴虽不高，亦足具四临。右俯适来川，丝管犹繁音。左挹麦塍绿，实觉娱吾心。视听胥且置，一思功德义。譬如惠心者，勿问孚惠意。佛无物不度，度亦不居惠。是则功与德，二字将何寄。微觉调御笑，语言实儿戏。
功德林l联
作者：弘历
朝代：清
体裁：联

渌水入澄照；青山犹古姿。
功德林口号
作者：弘历
朝代：清
体裁：七言绝句

平山左侧耸云岑，梵宇向称功德林。度尽众生始成佛，两言未识佛初心。
功德泉
作者：弘历
朝代：清
体裁：七言律诗

紫峰阁对青莲壁，下有泠泠功德泉。偻指不须数以八，论年讵止阅惟千。何当古月临澄照，且看微风作细涟。虽是山根略疏剔，由来得倍藉天然。
加免获嘉等县今年秋收稍歉者租诗以示地方吏
作者：弘历
朝代：清
体裁：古风

我过直隶时，蠲租别次第。丰收普免三，歉收更加二。前临丰乐镇，凭舆觇稔岁。是用生欢颜，免三均示惠。迩日遵河北，观民每驻辔。沙田馀稚苗，场圃鲜硕穗。问知秋雨稀，谷价因以贵。休助有古训，加蠲亦近例。亟颁十行诏，更敕一方吏。惠民不吝恩，施恩善推类。
加恩上年豫省被灾及弗被灾各州县诗以志事
作者：弘历
朝代：清
体裁：七言律诗

被灾有赈弗灾无，部例施恩本各殊。独是黄河决口处，已经两岁合龙须。十三州县胥加赈，阖省黔黎普缓租。何日洪流归故道，翘心南望日愁吾。
加赈山东去岁被水州县诗以志事
作者：弘历
朝代：清
体裁：古风

十行宽大诏，非虚贵实济。宣尼亦有言，急周不富继。念彼青齐境，田潦遭去岁。蠲赈虽已行，未可按常例。灾重十七属，其次廿九暨。均与一月加，稍救闾阎匮。仍敕方伯臣，以及大小吏。董率善推行，俾民受真惠。
助夫
作者：弘历
朝代：清
体裁：古风

青龙冈无望，因之议改弦。兰阳至商邱，议将引渠穿。南堤外筑堤，导河可归川。舍此别无策，遑论弃民田。然此实为民，事当轻重权。惟是西至东，百六十里绵。工钜用夫多，大吏刺手难。因之思助夫，入告飞章连。而我思长计，此事恐未然。齐有被灾区，工代赈可焉。直隶本无灾，民谋食弗艰。虽与之雇值，安土怯往还。且有吏押去，是无罪受愆。因忆古兴工，率用民力全。何曾与雇值，长城今目前。本朝俱动帑，爱民家法传。仍犹恐累民，人情率重迁。亟命相酌商，可已则已旃。工钜不可停，民劳更所怜。不应因爱民，却致劳民间。展转反侧筹，为君难一端。更思助夫议，盖因期迫煎。伏秋迅总过，何必不可延。设再展其期，徐为工自坚。而亦可减夫，邻助庶无烦。然总赖天恩，佑民永安澜。
励志诗
作者：弘历
朝代：清
体裁：古风

皇考勤民瘼，明纶戒大吏。灾伤孰敢隐，蠲赈广储备。江南称水乡，霖潦每易致。十三年之间，百四十万赐。试较古救灾，有过无不至。眇予奉家法，屯膏惧非义。十八年所赈，过先二十倍。灾多赈以多，调幕惟增愧。或云民习骄，或云官示惠。胥非我所知，所知痌瘝意。损上斯益下，卦爻义昭示。所全良必众，永言励吾志。
勒保奏官兵攻克老木园贼巢斩枭首逆陈崇德诗以志事
作者：弘历
朝代：清
体裁：古风

老木贼据险，攻之过一年。督催不遗力，兹乃尅其坚。壁垒垂百尺，其径一线穿。线径贼据上，仰攻诚实艰。勇弁虎正林，跃登贼卡先。乘势众涌上，一鼓扼其巅。逆首不能支，滚岩奔命悬。将弁各分路，兜截围以全。贼无处可奔，逆首自戕完。贼夥扫荡净，成功报以遄。回忆督催时，严旨不稍怜。及其得成功，恩宥原从宽。宽严两酌用，用兵所最难。
勒保等奏�净川省万县贼匪报至明亮等追�陜境窜匪亦有捷报诗以志事
作者：弘历
朝代：清
体裁：古风

�贼诸臣多顾望，洗苗勒保独成功。命来董军速蒇绩，入川首战扬威雄。万县所属新起逆，曾柳郭俊为首丛。徐逆遣南俾倡事，是应先净后路踪。分布将领以次第，五十馀里歼戮攻。攀林夺路直进寨，贼溃截杀逮至空。曾郭二逆遂殄毙，是为入川第一功。先声直已惊群胆，进�川北先川东。窜陜馀逆二将逐，亦有捷信达邮中。穷蹙之匪将近获，兵消民乐休养同。然而致此谁之过，成吟惟以自责躬。
勤政殿
作者：弘历
朝代：清
体裁：七言律诗

阊阖风和绕翠微，紫轩花气暖晴晖。波含素影澄心镜，鱼跃清渊识道机。怀俭每思文罢馆，阜财常仰舜弹徽。几馀拟驾游春辇，恐惜分阴心事违。
勤政殿对雨
作者：弘历
朝代：清
体裁：七言律诗

梅雨频沾欲作霖，坐来九夏豁烦襟。风花带湿飞残瓣，惊鸟冲烟觅远林。阶齿暗琴纷作响，檐牙细溜乱如斟。封章览罢饶清课，芸简閒披获我心。
勤政殿对雨三首·其一
作者：弘历
朝代：清
体裁：七言绝句

宿雨凝云晓复零，问安今稍慰慈宁。传餐甫毕临勤政，无逸重书敬揭屏。
勤政殿对雨三首·其三
作者：弘历
朝代：清
体裁：七言绝句

欲喜还惊又近愉，满盈志敢蕴斯须。分无后乐先忧有，百岁如流例此乎。
勤政殿对雨三首·其二
作者：弘历
朝代：清
体裁：七言绝句

愁雨三凡喜雨三，既优既渥此真甘。臣工谩道予心慰，未抵予心致慰惭。
勤政殿氆氇褥虫齧命易之戏成是作志意
作者：弘历
朝代：清
体裁：古风

吐番霞氎贡，成褥取冬温。织毛易生虫，食齧成篆文。中人铺设告毕事，物坏那问柳宗元。时偶见之因失笑，常朝地即同廊庙。银铛伪约我鄙其，命即易施勤政要。此乾此惕世馀年，万民念念切恫瘝。有灾筹赈恤，无灾优逭蠲。百亿帑金曾不惜，一褥之费何有焉。暴殄天物德实否，惟辟玉食必有理。大禹卑宫力沟洫，然于黻冕亦致美。私服浣濯事之常，持以示俭斯小矣。
化城寺再叠辛卯诗韵·其一
作者：弘历
朝代：清
体裁：七言绝句

化城古寺运河濆，建置求详未可闻。逮此甫吟三叠韵，率因即陆鲜留文。
化城寺再叠辛卯诗韵·其三
作者：弘历
朝代：清
体裁：七言绝句

片时礼拜登舟去，多事斋陈翰墨筵。绿麦秀齐正将实，倍因资雨意徨然。
化城寺再叠辛卯诗韵·其二
作者：弘历
朝代：清
体裁：七言绝句

丙申斯一舣舟堤，祝寿曾因敬首稽。畺吏依然设法事，望霖祇当唤鸠啼。
化城寺再叠辛卯诗韵·其四
作者：弘历
朝代：清
体裁：七言绝句

朴斋三架傍僧庵，往事犹传驻御骖。兹觉轩亭增布景，不为生喜为生惭。
化城寺叠辛卯旧作韵·其一
作者：弘历
朝代：清
体裁：七言绝句

舻停安福傍溪濆，梵唱依然隔院闻。不识全提半提者，可真识得释迦文。
化城寺叠辛卯旧作韵·其三
作者：弘历
朝代：清
体裁：七言绝句

祝釐官吏有同志，路便因之谒净筵。讵为精蓝资揽结，所嘉众意总虔然。
化城寺叠辛卯旧作韵·其二
作者：弘历
朝代：清
体裁：七言绝句

黔黎瞻就跪河堤，施惠宣传莫与稽。更念远村茅屋下，那无饥泣及寒啼。
化城寺叠辛卯旧作韵·其四
作者：弘历
朝代：清
体裁：七言绝句

化城祗合是僧庵，却见亭台备憩骖。皇祖驻宜未有此，率因忆旧更生惭。
化城寺得四绝句·其一
作者：弘历
朝代：清
体裁：七言绝句

龙堂雁阁倚河濆，欲到微微梵呗闻。肃谒既因祝介祉，虔瞻兼得仰奎文。
化城寺得四绝句·其三
作者：弘历
朝代：清
体裁：七言绝句

南巡返跸率遵陆，舣岸曾无礼法筵。碑抚戊辰方伯记，不堪往事忆酸然。
化城寺得四绝句·其二
作者：弘历
朝代：清
体裁：七言绝句

花宫波影亘长堤，檀施当年事莫稽。便是化城真现此，亦惟杨叶止儿啼。
化城寺得四绝句·其四
作者：弘历
朝代：清
体裁：七言绝句

三间朴室近僧庵，云是仁皇此驻骖。拓置亭轩列花石，难推未晓益增惭。
北仓
作者：弘历
朝代：清
体裁：古风

北仓建津北，皇考恤民意。留漕利转输，遇灾便赈济。四十馀年来，黎元普受惠。颇有持筹者，细为天庾计。截此彼或虚，久长恐有弊。传曰百姓足，君孰不足致。寄语后之人，慎勿动浮议。
北仓
作者：弘历
朝代：清
体裁：七言律诗

建置缘分贮漕谷，圣人恩济制诚精。请留部议常为格，曲体民艰特许行。上损益之方是益，剂虚盈乃得长盈。万年家法应恒守，天庾休因浮议更。
北仓
作者：弘历
朝代：清
体裁：七言绝句

截漕南粮建北仓，军民胥被圣恩长。拨船更许新排造，有利于人不厌详。
北台眺望恭依皇祖元韵·其一
作者：弘历
朝代：清
体裁：五言律诗

此地诚初地，花宫切昊宫。攀梯九天半，驻䍐五云中。夙道夏犹冷，今来冰却融。禅关最高处，放眼豁心蓬。
北台眺望恭依皇祖元韵·其二
作者：弘历
朝代：清
体裁：五言律诗

昨向云中望，今徒云外跻。瞰馀三晋小，凭处万峰低。化国多神迹，雕楹焕宝题。勋华是峰并，不敢道思齐。
北固山
作者：弘历
朝代：清
体裁：七言绝句

北固当年战守冲，峣峰今见有乔松。兰舟来往才经月，翠黛新添几叠浓。
北天竺塞山奇种异植茂密蒙茸神农岐伯有所未辨郭璞陆佃夫岂能疏有倒生绝壁不与恒群结子累累玫瑰靺鞨其色而扶绿叶者问之蒙古不能举其名与南天竺子相类因名之曰北天竺而系以诗
作者：弘历
朝代：清
体裁：古风

佛说西天竺，视如乾闼城。而谁于卉物，南东强借称。四维缺匪宜，朱穗百八盈。俨从兜罗手，飞来證无生。北亦有天竺，吾今正其名。是地秋尝雪，渥丹积素擎。丛益滋其繁，叶不改其青。隐笑南方暄，耐寒孰不能。
北岸望瀛台不至
作者：弘历
朝代：清
体裁：七言绝句

轻舆北岸望瀛台，树亦阴森花亦开。却以作风游兴懒，况吾本不为游来。
北来
作者：弘历
朝代：清
体裁：七言律诗

北来日日验农耕，夹岸农民喜气迎。麰麦秀齐惟待实，黍禾种遍已抽萌。早知春泽高低被，近觉炎风尘土生。畏雨情才忘几日，旋为望雨又何情。
北来
作者：弘历
朝代：清
体裁：古风

北来观二麦，虽觉略胜南。然亦需膏泽，为之希雨沾。三月朔雨后，数寸纵频覃。较齐固少差，䆒非优渥酣。乃知弗渴待，率出慰我谈。秋麦实菁葱，冬雪胎里沾。春麦则矮黄，根弗深萎尖。迩日屡生云，云生风妒兼。芒种逮熟时，迫冀嘉澍甘。恐虚前所望，益增中心惭。
北来
作者：弘历
朝代：清
体裁：七言律诗

日向北来日减愁，黍风禾露茂迎眸。已知下隰未成涝，更喜高原可卜秋。图近忘遐谁则免，小佳差胜意堪留。爱斯每为迟行辔，计里何须问野邮。
北红门外即景·其一
作者：弘历
朝代：清
体裁：七言绝句

北红门外晓回銮，雨后春郊料峭寒。五凤楼高直北望，居庸遥列玉为峦。
北红门外即景·其三
作者：弘历
朝代：清
体裁：七言绝句

夜闻风盛愁无寐，晓见雪消喜动容。岂是喜愁太无定，都来念里为三农。
北红门外即景·其二
作者：弘历
朝代：清
体裁：七言绝句

青牟扑陇蔚蓬葱，微雪侵晨一律融。却忆龙沙宣郡外，几多毳帐怨春风。
北红门外即景·其四
作者：弘历
朝代：清
体裁：七言绝句

别奉慈舆旋保阳，纡途永定阅堤防。将旬萱戺疏温凊，此日询安谒寿康。
北至日方泽礼成述事
作者：弘历
朝代：清
体裁：五言律诗

去岁祈膏�，今年膏�沾。益因增感戴，况值举精严。历沐安贞惠，希宽礼数嫌。八番躬执事，吁佑仰重瞻。
北至日方泽礼成述事
作者：弘历
朝代：清
体裁：五言律诗

望八祗馀一，纯阳始复阴。协时虔举祀，仰位惕如临。慕以荐琮久，惧因沐泽深。承禋仍六次，吁得副初心。
北至日方泽礼成述事
作者：弘历
朝代：清
体裁：七言律诗

祭服惟黄即大裘，矩旋方泽结方丘。权舆观法遵羲顼，应节陈禋式夏周。陟降于昭咸侑食，安贞之吉久蒙庥。通宵渥雨资长养，敛锡钦敷惠恺流。
北远山村
作者：弘历
朝代：清
体裁：五言律诗

山村农事罢，历览一怡颜。柄穗篝车满，桔槔溪町閒。墙根菘尚绿，坞外树全殷。乐土真堪绘，因思宇县间。
北远山村·其一
作者：弘历
朝代：清
体裁：七言绝句

山坞溪庄静绝尘，东风软拂绿波新。谁知村北一川景，却似江南三月春。
北远山村·其一
作者：弘历
朝代：清
体裁：七言绝句

山村水郭近清明，改火风光卖酪声。画意行行无近远，诗题处处有逢迎。
北远山村·其一
作者：弘历
朝代：清
体裁：七言绝句

山村迩岁略稀游，雨后偷閒试泛舟。桃李清溪穿一带，诗吟摩诘雅相投。
北远山村·其三
作者：弘历
朝代：清
体裁：七言绝句

不必寻春春可怜，可怜春色自年年。西山烟景虚无际，北郭溪村阿那边。
北远山村·其三
作者：弘历
朝代：清
体裁：七言绝句

拍堤新水浪纹涵，绿柳红花天蔚蓝。记得南巡好景在，行春桥接石湖南。
北远山村·其三
作者：弘历
朝代：清
体裁：七言绝句

柳丝千缕飏晴晖，岸转湖山入望微。唼藻锦鳞分浪跃，近舟白鹭破烟飞。
北远山村·其二
作者：弘历
朝代：清
体裁：七言绝句

惠崇画意半阴晴，比似溪村也不争。蚕忌柴门无客叩，农忙野陇有人耕。
北远山村·其二
作者：弘历
朝代：清
体裁：七言绝句

柳色鹅黄蘸碧流，村称坛酿熟春篘。漫言新水弱无力，半醉渔家任拍浮。
北远山村·其二
作者：弘历
朝代：清
体裁：七言绝句

清明时节自年年，何必虚名说禁烟。榆叶杏花交隐映，鸣榔声里又前川。
北远山村·其四
作者：弘历
朝代：清
体裁：七言绝句

青蒲白芷碧溪湾，入影新螺过雨山。有喜近臣许知得，那知喜在稻田间。
北远山村·其四
作者：弘历
朝代：清
体裁：七言绝句

麦半抽针谷种才，甘膏眄望几徘徊。催花不比催耕急，为倩东风送雨来。
北郊回銮途中纪事
作者：弘历
朝代：清
体裁：七言绝句

歉秋老麦全无色，待泽新禾强半垂。烟陇一番膏雨后，顿教人忆去年时。
北郊斋宫即事·其一
作者：弘历
朝代：清
体裁：五言律诗

宇静躁心排，窗虚爽气偕。百年今重葺，预日此来斋。默验阴阳运，深探理欲荄。仆臣方苦热，嘉荫有崇槐。
北郊斋宫即事·其二
作者：弘历
朝代：清
体裁：五言律诗

清切玉阶深，虬松盖影森。诗拈今夕景，鸟弄旧时音。信可消尘虑，非关散远襟。明衣披问夜，有事敢忘钦。
北郊斋戒进宫
作者：弘历
朝代：清
体裁：古风

以我迫愁旱，慈怀亦不纾。右坛祈霖罢，返跸咨兴居。迟日北至临，大祀躬承诸。预期致虔斋，复此归彤庐。细雨虽略沾，霈渥何有乎。忆昔承恩命，代祭数岁馀。北方例多旱，望泽无岁无。尔时廑分忧，讵今忧萃予。计穷乃反本，嗟哉怀始初。
北郊礼成回跸御园之作·其一
作者：弘历
朝代：清
体裁：七言绝句

斋宫暂憩祭衣更，遂驾轻舆趁晓行。依例和声署奏乐，听来原是不成声。
北郊礼成回跸御园之作·其三
作者：弘历
朝代：清
体裁：七言绝句

精蓝路便试伊蒲，覆釜王维事特殊。利市施檀两无碍，前言聊尔戏之乎。
北郊礼成回跸御园之作·其二
作者：弘历
朝代：清
体裁：七言绝句

麦收将毕遗柄穗，禾黍芃苗浥露浓。等度历年回跸路，如斯景象实艰逢。
北郊礼成回跸御园之作·其四
作者：弘历
朝代：清
体裁：七言绝句

来往途当经畅春，问安永罢怆伤神。虔瞻恩慕辉佛日，却我无能悟净因。
北郊礼成回跸御园即目成咏·其一
作者：弘历
朝代：清
体裁：七言绝句

礼成更服例斋宫，岁久槐阴满院笼。礼寺石栏欲修饰，笑而弗许好难同。
北郊礼成回跸御园即目成咏·其三
作者：弘历
朝代：清
体裁：七言绝句

麦半登场半未收，宜旸颙冀穫丰稠。絮云空宇时聚散，难措寸心慰与愁。
北郊礼成回跸御园即目成咏·其二
作者：弘历
朝代：清
体裁：七言绝句

轻舆清晓历郊衢，芃绿黍禾滟露珠。此象十年艰一遇，秋收时远益殷吾。
北郊礼成回跸御园即目成咏·其四
作者：弘历
朝代：清
体裁：七言绝句

觉生路便每传餐，十里烟郊破爽寒。洪雅园过畅春近，追思不忍举头看。
北郊礼成有述
作者：弘历
朝代：清
体裁：五言律诗

北至今时届，泽坛古典稽。晋琮钦母事，载物德天齐。雅乐惟依律，太羹不和醯。雨旸叨厚贶，云气又生西。
北郊礼成诣畅春园问安道中即目三首·其一
作者：弘历
朝代：清
体裁：七言绝句

泽坛蒇事回仙苑，小仗黄麾御陌排。三日玉阶疏问寝，先咨温凊谒思斋。
北郊礼成诣畅春园问安道中即目三首·其三
作者：弘历
朝代：清
体裁：七言绝句

高槐初听试声蝉，饼饵香风飏晓烟。一例轻舆凭眺处，题诗也觉胜常年。
北郊礼成诣畅春园问安道中即目三首·其二
作者：弘历
朝代：清
体裁：七言绝句

菜畦黍陇接村篱，雨足郊原事事宜。官柳毵髿晨露润，绿阴浓处翠华移。
北郊礼成述事
作者：弘历
朝代：清
体裁：七言律诗

泽坛殷祭举平明，大礼躬亲岁岁行。云羃崇帷歌舜糺，兰浮泛齐式周清。鞠躬进退伸三献，倾耳宫商逮八成。正是乘离助养候，抚辰茂豫奉长赢。
北郊礼毕回圆明园道中作·其一
作者：弘历
朝代：清
体裁：七言绝句

薰风应律调元化，膏雨知时利夏耕。不独公田沾渥泽，一花一木总敷荣。
北郊礼毕回圆明园道中作·其三
作者：弘历
朝代：清
体裁：七言绝句

黄伞朱斿凤甸隈，属车剑佩有邹枚。天公赐与迎梅景，绣陌青葱绝点埃。
北郊礼毕回圆明园道中作·其二
作者：弘历
朝代：清
体裁：七言绝句

缯燎光中葆吹闻，回瞻黄幄瑞氤氲。棕街步出仙韶引，槐柳阴浓绿似云。
北郊礼毕回圆明园道中作·其四
作者：弘历
朝代：清
体裁：七言绝句

垂杨十里窣青丝，警跸声中驾六飞。最爱沾衣朝气润，轻云犹作雨霏霏。
北郊礼毕还御园之作
作者：弘历
朝代：清
体裁：七言律诗

夜半闻霖意悚然，晓晴方泽礼行全。自维叨惠敢言报，并恐恃恩益励乾。徐历郊原还御苑，回苏禾黍阅良田。怆殊昔日问安况，瞥眼光阴过十年。
北郊礼毕还御园作·其一
作者：弘历
朝代：清
体裁：七言绝句

斋宫小憩为更衣，返驾御园度国畿。一晌凭舆切悲绪，问安那再谒慈闱。
北郊礼毕还御园作·其三
作者：弘历
朝代：清
体裁：七言绝句

低积水高还作尘，两番雨实未沾均。畿南豫北齐西境，总在吾心祷泽频。
北郊礼毕还御园作·其二
作者：弘历
朝代：清
体裁：七言绝句

农功迤逦阅郊陬，二麦登场祗半收。禾黍苗而秀实未，仍因颙望霈霖优。
北郊礼毕还御园作·其四
作者：弘历
朝代：清
体裁：七言绝句

不奈炎蒸自长年，园居终觉意惭然。跸回更切伤心者，恩慕惟空礼梵筵。
北郊礼毕还御园因成五绝句·其一
作者：弘历
朝代：清
体裁：七言绝句

历岁躬禋沐厚恩，敢因暑节避歊烦。若云昭事如事母，触绪惟增不忍言。
北郊礼毕还御园因成五绝句·其三
作者：弘历
朝代：清
体裁：七言绝句

西山漨浡雾浓生，润逼轻舆课穑行。设以目前收麦论，却迟雨可却宜晴。
北郊礼毕还御园因成五绝句·其二
作者：弘历
朝代：清
体裁：七言绝句

前朝甘雨尺馀沾，历览郊原庆慰兼。麦半收场半栖亩，黍禾助长露湑尖。
北郊礼毕还御园因成五绝句·其五
作者：弘历
朝代：清
体裁：七言绝句

北郊旋跸例园居，况已园居两月馀。祇以长年兼畏暑，初心未遂实惭予。
北郊礼毕还御园因成五绝句·其四
作者：弘历
朝代：清
体裁：七言绝句

觉生偶一尝香积，未悟无生那觉生。回忆往年今日况，惟馀忍泪恨难平。
北高峰
作者：弘历
朝代：清
体裁：七言律诗

北高峰是最高峰，夹路新筠复古松。迥绝纵眸穷越望，巉岩跋马讶吴侬。千峦吐春雾银絮，万壑霏山花紫茸。天目探奇姑舍是，半因无暇半因慵。
匣庋秦汉印统内玉章八枚因成八韵
作者：弘历
朝代：清
体裁：五言排律

印统识琳琅，精研纽检详。晨星本稀见，数载稡珍藏。彬尔成一部，居然得八方。苏疑联伯仲，王似合圭璋。代泯惟何辅，名传徒杜章。逸人六诚聚，仙客两虚偿。睪与古相会，腾看夜有光。仍馀吉语二，天禄永其昌。
匣弆快雪堂补刻木版法帖因题句
作者：弘历
朝代：清
体裁：七言排律

石刻因何木补为，其间委曲率难知。故教摹手易石矣，颇觉传神类木之。渴损阴寒识颜笔，怒涛苦雾见苏词。漫誇朱草愧五色，更诩珊瑚收一枝。匣衍由来志数典，廊围乍喜毕探奇。证讹并以清漫漶，翰墨良缘永静怡。
医卜星相四咏 其一 医
作者：弘历
朝代：清
体裁：七言律诗

四时六气暑寒侵，颐象分明胜下针。尽信徒成学仙癖，概除恐拂育民心。曾谁饮愈犹橘井，莫见春芳镇杏林。设曰回生真有术，首应和鹊尚存今。
医卜星相四咏 其三 星
作者：弘历
朝代：清
体裁：七言律诗

羲和本意授民时，拘者多牵禁忌为。遂致王良占马策，徒称李合指伻驰。幸灾或蹈国章犯，设教曾闻神道施。先事要当尽勤敬，便真悬象也应迟。
医卜星相四咏 其二 卜
作者：弘历
朝代：清
体裁：七言律诗

熟灼曾闻太卜能，六龟三兆祇虚称。大都趍避情斯甚，遂致吉凶术者凭。蔽志不疑宁复藉，祸淫福善有明徵。灵燋若果先知谂，曳尾涂中自未曾。
医卜星相四咏 其四 相
作者：弘历
朝代：清
体裁：七言律诗

有心无相相随心，非相荀卿冠古今。武女凤颈福岂久，杨男龙额祸重寻。指形论命言多幻，作善降祥理足谌。眸子不能掩其恶，量材乃藉一详斟。
医喻
作者：弘历
朝代：清
体裁：古风

医术素不知，医理可推晓。不出补与尅，二者不同道。补或邪火乘，尅或元气耗。但期无病佳，投医无一好。肘后谁则见，扁鹊从来少。宽猛为政方，视此何殊调。陆氏有名言，庸人戒自扰。
十一月初七日得雪时大雪节也喜而有作
作者：弘历
朝代：清
体裁：古风

小雪雪霏霏，大雪霏霏雪。今年三白早，喜复应时节。朝来眄庭除，皑皑堆玉屑。上林冬欲半，满树琼英缬。曩余饶逸兴，玩赏吟清绝。值此六出飞，岂不中心悦。所乐在田畴，望岁念弥切。裁诗为志庆，那更论工拙。
十一月初六日对盆梅有作
作者：弘历
朝代：清
体裁：七言律诗

净几明窗一室中，重陪处士旧家风。瓣姿借月裁冰碧，蕾影临釭卷烛红。试味真香方递递，爱观生意始融融。栽培漫说花师巧，消息先春总化工。
十七日率御前蒙古王公等观镫用近作节后含经堂韵
作者：弘历
朝代：清
体裁：七言律诗

自昔元宵三五仍，挈壶时刻别除乘。兹当置望逢十七，却看满轮无减增。昨偶值风烟火罢，今犹婪节宴游应。买镫那一钱王藉，中外百年乐可徵。
十三日贵州布政使贺长庚湖南巡抚姜晟各报得雪诗以志事
作者：弘历
朝代：清
体裁：七言律诗

同日黔疆楚省报，应期得雪利民深。虽然各界殊敷泽，总属宜农似霈霖。云厚是朝望同笃，晴开傍晚惜难禁。知时尚远弗愁可，时远先愁仍本心。
十二月十一日恭受皇考实录圣训礼成升殿受贺感成近体六韵
作者：弘历
朝代：清
体裁：五言排律

金管研摩久，瑶编拜受新。圣踪垂奕祀，嘉礼值兹辰。旭暖旗常影，风和殿陛春。祗迎钦陟降，捧读切遵循。缅想无为治，还同造物仁。步趋长有志，頫首望前尘。
十依皇祖德州即事诗韵
作者：弘历
朝代：清
体裁：古风

民艰恒在目，岂论入疆初。然而筹有庆，亦按子舆书。八徵耄以念，方寸敢忘肃。奎章赓十全，应时二月燠。
十八学士登瀛洲歌题李公麟所画
作者：弘历
朝代：清
体裁：古风

府开天策敦儒林，章缝鱼雅欣盍簪。优游永日夫何事，未必徒耽经史资歌吟。当时学士数十八，世间争羡登瀛洲而入琳阙。试问阎家右相传神笔，是中谁果真仙骨。我闻潜龙勿用子之纲，通易岂必惟京房。雍容群彦倘陈及，庶其祸弭阋于墙。春秋要欲责贤备，我偶为歌申其义。伯时摹古搆长图，有合阎乎姑且置。
十八日閒咏
作者：弘历
朝代：清
体裁：古风

排日阅烟花，达阳时令顺。今岁有远使，庆惠更难靳。三白已优沾，幸免望云问。祇虑泰或骄，虽处亨尤慎。高咏玉局诗，今古参一瞬。
十八渡
作者：弘历
朝代：清
体裁：五言律诗

曲折溪流远，山村景又殊。绿芒香饼饵，白屋富廜㢝。父老知恭敬，儿童任笑娱。羽林谩呵跸，可以绘豳图。
十八盘
作者：弘历
朝代：清
体裁：七言律诗

犹记昔登十八盘，坦途高架丈馀宽。曾因过费饬方伯，率为趋平奉大安。今度挥鞭吟马上，不教仿栈辟云端。石梯拾级千层迥，却喜峣峰本色看。
十六应真歌题唐人画
作者：弘历
朝代：清
体裁：古风

汤汤渤澥云天寥，古先生此为游遨。龙伯海若夷儿曹，执圭鞠�纷趍朝。天吴前导悬旌飘，持杖荷拂遑辞劳。入水不溺趺坐牢，髡帣蟹族承裾绦。连行据背骑文鳐，俯视直彻万丈涛。有鱼小首不目逃，卓立背者笠棕毛。渡杯偶后曲录腰，笑谓前我讵我骄。之而颊�腾长蛟，指挥如意无鞭敲。和南磬折心枯焦，袈裟风拂披七条。一□昂首悲且翘，何不可度以手招。倚柏一晌聊逍遥，翻却公案谁訾謷。眉毛拖地光白毫，青童后随牟彭乔。伯呼仲诺比漆胶，神龟在手非卜繇。伛偻杖锡苍崖坳，持果相馈来猿猱。肩随蹀步意陶陶，吾宗机示成神交。大胸出目�兮獒，徐行驱走如羊羔。念珠百八三藏包，忘言纵目穷青霄。绘事妙诣真神超，楞伽贯休名未标。飞白得之子云萧，以书通画妙义苞。金刚四句偈不殽，弥勒楼阁珠林高。
十岁
作者：弘历
朝代：清
体裁：古风

十岁才成童，二十已生子。五十半百人，六十斯老矣。十年一来巡，见者即如此。其间堂堂过，所得究何是。谁云如白驹，甚于白驹驶。
十方普觉寺瞻礼
作者：弘历
朝代：清
体裁：七言律诗

偶因月望礼金仙，咫尺精蓝五里便。请雨况当临未雨，述年何用举唐年。恤民本合殷勤苦，让佛于焉自在眠。一二二而一莫辨，不如无语且随缘。
十方普觉寺瞻礼
作者：弘历
朝代：清
体裁：七言律诗

癸卯曾经此落成，重临净域畅閒情。十方普觉瞻奎匾，一榻卧游示化城。横遍竖穷宁有象，泉声树色契无生。却缘结习祈年切，望雨方当意正怦。
十日
作者：弘历
朝代：清
体裁：古风

十日欣不雨，宜旸斯已信。赫曦照天中，地气收溽润。虽炎非蒸湿，有风即爽峻。其间纵小雨，亦未成分寸。每逢往来人，必以田功问。都称秀将实，可卜秋成顺。止止莫须说，满招昔垂论。登场其尚遥，敢曰光阴迅。后乐谁则知，先忧吾弗吝。
十月二十七日幸翰林院赐大学士及翰林等宴因便阅贡院乃知云路鹏程诚不易易也得诗四首·其一
作者：弘历
朝代：清
体裁：七言律诗

翰苑琼筵酌令辰，棘闱来阅凤城闉。百年士气经培养，寸晷檐风实苦辛。自古曾闻观国彦，从今不薄读书人。白驹翙羽传周雅，佐我休明四海春。
十月二十七日幸翰林院赐大学士及翰林等宴因便阅贡院乃知云路鹏程诚不易易也得诗四首·其三
作者：弘历
朝代：清
体裁：七言律诗

万里扶摇正翮抟，飞龙利见岂为干。志贤圣志应须立，言孔孟言大是难。见说经纶推国士，从来桃李属春官。但令姓氏朱衣点，那惜三条泪烛残。
十月二十七日幸翰林院赐大学士及翰林等宴因便阅贡院乃知云路鹏程诚不易易也得诗四首·其二
作者：弘历
朝代：清
体裁：七言律诗

尽道文章接上台，菁莪乐育济时才。千秋得失非虚也，咫尺云泥亦幻哉。若有泪眶啼桂落，那无笑口对花开。凤池多少簪毫者，都向龙门烧尾来。
十月二十七日幸翰林院赐大学士及翰林等宴因便阅贡院乃知云路鹏程诚不易易也得诗四首·其四
作者：弘历
朝代：清
体裁：七言律诗

周遭围棘院沉沉，景物当前总入吟。材拟圭璋方特达，文归雅正薄艰深。禹门鱼变辞凡水，乔木莺迁出故林。寄语至公堂里客，莫教冰鉴负初心。
十月二十七日永安孝贤皇后于万年吉地宫以慧贤哲悯二皇贵妃附皆少时相从者既感逝存更参梦幻命笔成什以志一时
作者：弘历
朝代：清
体裁：七言律诗

凤翣龙輴何事尔，贯鱼故剑适相从。可知此别非常别，谩道无逢会有逢。芦殿惊心陈白日，菆涂举目惨寒冬。百年等是行云寄，廿载凭参流水踪。
十月二十五日得雪
作者：弘历
朝代：清
体裁：七言律诗

同云四野望漫漫，瑞雪霏微失远峦。麦陇乍欣占稔岁，茅檐还虑怨祁寒。飘飖柳岸飞轻絮，点缀梅村剪薄纨。最是上林饶景色，小春时节玉花攒。
十月朔日作
作者：弘历
朝代：清
体裁：七言律诗

入哨三朝行已速，出围半月驻犹应。明当清跸言旋矣，几度拈毫得句曾。水态山容小春丽，千秋万岁懿欢承。朝中此日例颁朔，寿锡寰区百廿增。
十月朔日作
作者：弘历
朝代：清
体裁：五言律诗

山川越千里，寒暑运高奔。报本崇王业，来朝服外藩。霜晞辽野润，节应小阳暄。蒸祀将颁朔，皇都吉礼存。
十月朔日宴宗室群臣于故宫
作者：弘历
朝代：清
体裁：七言律诗

曈昽海旭丽银铺，宴拟横汾湛露濡。舞马不须誇紫燕，煎沉常自袅金凫。有椒共庆如兹盛，无酒何妨谓我沽。更喜皇州颁岁朔，小阳春律正昭苏。
十月朔日颁时宪书
作者：弘历
朝代：清
体裁：五言律诗

九瀛咸奉朔，四海正同文。礼特遵先制，时惟授大君。令颁悬度地，泽被鹭鹓群。钦若心恒凛，釐工政益勤。
十月朔日颁朔作
作者：弘历
朝代：清
体裁：五言排律

敬授斯称重，明时敢不虔。龙杓弦望辨，凤阙典章悬。尧帝羲和命，大清亿万年。铜仪惟是在，稼政莫兹先。布朔祯祥始，班和象魏前。伊犁哈萨克，从此入华编。
十里园
作者：弘历
朝代：清
体裁：古风

高唐北十里，厥有十里园。一例村社中，名幽地较偏。绿树围郭外，新水流门前。场圃筑于旁，菜畦开其边。讵誇亭台丽，而于农桑便。想有幽人居，颇宜诗者传。昨来苦风尘，车帷曾未搴。今日策马度，景物看暄妍。绯桃花已开，绛杏蕾早嫣。韶令与行人，争进无留延。几曾飞落英，胡至武陵源。即景有会心，稍为停吟鞭。
十骏图歌
作者：弘历
朝代：清
体裁：古风

群空冀北星辉房，天闲十二有骊黄。赤汗流赭太一况，就中最数万吉骦。龙颙凤耸诚昂藏，骅骝阚虎威武扬。四蹄踠踣腾康庄，玉狮子贡自法王。超跋蹑景驰晻上，花间敲句移银床。俊逸尤让霹雳骧，权奇俶傥孰能方。龙沙一驰殪千狼，是为渥洼产中良。雪点雕臂三冬凉，狐兔奔避雉雀惶。有驈有驈自在名，朝骛蜀越夕齐梁。徒传鲁牧駉有皇，奔霄荏铁驶异常。不须鞭策追星芒，赤花鹰来大宛乡。磊落独步骥子英，翩翩鸾凤云中翔。籋云之駃驯且刚，百里底用宿舂粮。嗟予无德御万邦，肯学八骏穷八荒。凛乎朽驭刻敢忘，来宾用志祖泽长。金辂玉仗开阖阊，田车弗驾坐明堂。驱驰乐圃游礼场，六龙时乘受天庆。
千佛山极目
作者：弘历
朝代：清
体裁：古风

分干自岱宗，冈峦雄且秀。历城作南屏，洪荒判早就。偶来恣揽结，望远欣所遘。驻辇傍云关，步屧跻萝岫。初无五丁斧，石佛谁所镂。拈花或龈笑，悲物或眉皱。其下有空洞，淙淙出乳窦。精室筑左侧，琴书芳润漱。两树丁香花，芳菲绿阴茂。开窗纳烟霞，俯槛睇锦绣。泰麓巢云处，延赏既已富。探奇复得此，坐久消清昼。因悟境无穷，骋怀难尽副。
千叟宴恭依皇祖原韵
作者：弘历
朝代：清
体裁：七言律诗

抽秘无须更骋妍，惟将实事纪耆筵。追思侍陛髫垂日，讶至当轩手赐年。君酢臣酬九重会，天恩国庆万春延。祖孙两举千叟宴，史策饶他莫并肩。
千叟宴毕坐重华宫得句
作者：弘历
朝代：清
体裁：七言律诗

内安外靖升平世，五代一堂康健身。宝箓重开千叟宴，柏梁庆萃百庭臣。沐天恩实今古鲜，切已惧廑否泰循。忍弗孜孜敕几命，勖过十载作閒人。
千叟宴联句用柏梁体
作者：弘历
朝代：清
体裁：古风

寿世频开千叟筵，敬祈宸藻例依前。萼华忝窃领耆贤，恩叨湛露过涤湔。上逮宗支下氓编，元气长养资大圆。敷福有源敛福先，福者德之致信然。天其子一曰敬天，岁三大祀躬致虔。祷雨告风至諴宣，信天主人著论诠。四言咏宝义回旋，二曰法祖佛仔肩。实录宝训旦诵专，衣冠骑射谟罔愆。陪都四莅溯涧瀍，治定纪恩堂额悬。三曰勤政矢惕乾，宵旰曾靡一日迁。询政昼殿批行旃，引对小吏弁佰仟。四曰爱民心体连，赈贷万万司农钱。一笞一杖铢两权，课雨占雪田尔佃。行此四者超俈颛，文章之寿道德渊。御诗四万文盈千，乐府五什四声全。汗流愈甫僵且颠，四阁四库功告竣。书画顾陆钟王研，勋业之寿金石镌。准回两部恢幅员，屯越戊巳包先零。宛驹徕皂璧捞阗，土尔扈特归顺坚。剪两金川汤沃蝝，制作之寿垂丹铅。右坛荐璧雩升烟，法器范古肃豆笾。镈钟特磬谐㲈卷，杏坛十事陈兰櫋。更取士制播诵弦，冬赉冰嬉秋献豜。四学听讲圜水涟，恩泽之寿浃瀛壖。至三至再漕赋蠲，截粮平粜给粥饘。巡狩庆让虞典篇，省河观海□农田。行苇具迩锡冠蝉，特科大选矜寒毡。黉序开上塞新边，以兹寿宇祥气填。甲子重叠回玑璿，升平人瑞地行仙。数世同居三古还，百九四家孙见元。皇备诸福为陶甄，古稀有五增洪延。纪年大衍方至川，五福五代歌瓞绵。犹日孜孜心勤拳，旦吟逾什笔如椽。巡能揽辔猎控弦，行健自然匪拘牵。遂启嘉宴集偓佺，继述祖德典相沿。昔惟髫侍今端綖，八八六十四卦联。三千黄发溯始鬋，亲见尧舜史莫传。凤诏初覃土牛鞭，蓂开六叶风和鸢。法宫觚棱淑景娟，琼筵平墄排沿缘。醍醐泛盎肴芳鲜，韶乐清乐声鼘鼘。天章成不移漏莲，敢曰唱酬恩所怜。头行上寿宠讵偏，座前手爵行毋遄。八宝如意大愿船，鸠杖扶老枝连蜷。银牌刻字文蜿蜒，貂锦缎布豪墨笺。睿句捧出蓬莱巅，君寿如天臣彭篯。耆英林下杖履便，老农大有云压阡。工商三倍利盈廛，太平之象霄际泉。万万岁坐而理焉，大书屡书弧见躔。外藩安乐届九埏，维海有屋东朝鲜。百有五岁积筹骈，重熙家法贻万年。
千尺雪
作者：弘历
朝代：清
体裁：七言律诗

一川叠石为高下，遂有飞流落向南。试问坡翁斯绛雪，又何禁体作新谈。己酉以来书幅后，逮今点笔又成三。俟成六数斯归政，将作閒人此重探。
千尺雪
作者：弘历
朝代：清
体裁：五言律诗

下马藓墙入，憩身水阁临。静观即悦目，忘听亦澄心。煮鼎松枝便，汲瓶石髓斟。唐寅图在壁，谈茗似相寻。
千尺雪
作者：弘历
朝代：清
体裁：五言律诗

东涧路非远，园门马首临。到来应驻辔，坐处便听琴。是雪四时有，斯泉太古斟。一观澄万虑，濯那觅尘襟。
千尺雪
作者：弘历
朝代：清
体裁：古风

从天所落水，曰惟雨雪二。自地所出水，曰渎有其四。归宗于大海，总因泉涌致。北塞与南江，田盘西苑暨。四各以泉胜，均假雪名字。然泉时或弱，则以弗雨匮。一雨无不佳，兹揽雪如意。雪实雨所为，用阐天一义。
千尺雪
作者：弘历
朝代：清
体裁：七言绝句

信有仙家缩地方，松泉呼欲出宧光。楣间底藉题千尺，倚槛常欣满意凉。
千尺雪
作者：弘历
朝代：清
体裁：古风

倚岩架白屋，开牖临清泉。春半雪已消，垂流尺计千。一二二而一，圆方方复圆。寓物陈至理，随会含神诠。茗碗不必试，吾方意油然。
千尺雪
作者：弘历
朝代：清
体裁：五言律诗

借问真佳处，端惟心畅时。瀑声新雨壮，夏日小年迟。茗碗原堪瀹，缣图偶慢披。神游三即一，区别亦奚为。
千尺雪
作者：弘历
朝代：清
体裁：古风

千尺雪近西北门，游山下马必经此。我至山庄已五日，而亦适为初到耳。奔腾飞流胜常壮，昨经过雨乃所以。凭窗疑似落云间，却才曲注马足底。物内游逊物外游，东坡先我言其旨。
千尺雪
作者：弘历
朝代：清
体裁：古风

吴下寒山爱佳名，热河田盘率仿作。松涛泉籁或仿佛，路遥岂得常凭托。咫尺西苑传春明，结搆颇具林涧乐。四百馀年树石古，峭茜信佳究穿凿。我书三字题檐端，亦有雪花拂檐落。揣称终疑未恰当，雪后今来一斟酌。人之称也徒彼哉，天之然兮谁此若。
千尺雪
作者：弘历
朝代：清
体裁：古风

唐皇晾甲石，兹名千尺雪。结搆肖吴中，池馆殊清绝。以近苑墙门，游山归每歇。开窗俯澄泠，坐席弄砏汃。竹炉来必试，一瓯甘且洁。旧题如昨日，不信三年别。
千尺雪
作者：弘历
朝代：清
体裁：七言绝句

喷薄休言减浪花，细淙石罅亦些些。塘阴积素宁非雪，况与池冰本一家。
千尺雪
作者：弘历
朝代：清
体裁：五言律诗

夏令非冬节，奚来滕六乎。落崖珠点喷，赴壑玉花铺。揣色清无比，侔声静以输。田盘暮春对，于此定何殊。
千尺雪
作者：弘历
朝代：清
体裁：七言绝句

寒山忆昔曾题句，临瀑三间教仿为。清暇偶来参耳观，原同听雪阁听时。
千尺雪
作者：弘历
朝代：清
体裁：古风

山庄西北门，出入游山便。问景消数刻，适可言旋转。涧水随我至，墙闸泻滮涆。故迹遗唐年，晾甲巍石片。溪堂俯澄流，于焉憩清燕。雪花与雪珠，皑皑落当面。为声清耳根，为色净目观。数典忆寒山，春光应烂漫。
千尺雪
作者：弘历
朝代：清
体裁：七言绝句

引流亦藉天然势，雨后峥嵘落激湍。底识不孤盛名处，坐来六月却生寒。
千尺雪
作者：弘历
朝代：清
体裁：七言律诗

新年行乐小蓬瀛，泉石天然爱淑清。水阁向称千尺雪，春朝喜值六花霙。迷离上下喷珠玉，应答琤琮奏管笙。迟却寒山素梅约，长官防误恤民情。
千尺雪
作者：弘历
朝代：清
体裁：五言律诗

春骑游山转，春泉入苑听。随来千涧水，汇带一池亭。高下自如意，东西弗定形。前年耳畔者，依旧响无停。
千尺雪
作者：弘历
朝代：清
体裁：七言绝句

流泉不冻表垂冰，动作雪花静雪凝。此是六霙真面目，寒山阁上得何曾。
千尺雪
作者：弘历
朝代：清
体裁：七言律诗

清游辔转园门入，茗室凭溪下马寻。霜叶正酣今日色，石泉弗断去年音。唐寅画又从头晤，陆羽茶须满口斟。兴在寒山听雪阁，明春不久重登临。
千尺雪
作者：弘历
朝代：清
体裁：五言律诗

游寺畅攀寻，归园又憩临。因思动静趣，总契知仁心。白水无终始，青山自古今。回看定光塔，缥渺隔云林。
千尺雪
作者：弘历
朝代：清
体裁：古风

游山乘好春，言旋未卓午。山庄咫尺近，依墙构轩宇。下马每憩兹，三楹清尔许。迥落千尺雪，平贮一泓渚。松涛泛上檐，峡籁翻底础。或为勇丈夫，慷慨悲歌举。或为儿女子，嗫嚅相尔汝。或为金石坚，戛之凤来舞。或为丝管脆，奏之行云伫。竹炉亦在旁，汲取活火煮。无色声香味，谁能信此语。
千尺雪
作者：弘历
朝代：清
体裁：七言绝句

滮㳚奔流赴涧湾，青蒲白芷漾潺湲。如云雪里宁有此，答在仙家日月间。
千尺雪
作者：弘历
朝代：清
体裁：古风

灵源不冻水之真，闸流不冻水之幻。落来六出雪之常，拟以六出雪之变。真常幻变皆假名，即景南宗好公案。皑皑潏潏独无心，如是偶凭如是观。
千尺雪
作者：弘历
朝代：清
体裁：五言律诗

石上挂飞泉，皑皑洒洒然。明知藉人力，久历讶天全。摩诘工素绘，香垆生紫烟。落崖诚拟雪，量尺讵惟千。
千尺雪
作者：弘历
朝代：清
体裁：古风

石墙门设盘之阿，乱溪汇流桥下过。游回入门有精舍，观澜憩此供清哦。飞泉落涧雪其色，脱兔莫禦难为波。比拟寒山号千尺，无须缩地真同科。因思名象总假藉，泉乎雪乎曾知么。苟以太古计长短，万倍千尺过犹多。
千尺雪
作者：弘历
朝代：清
体裁：古风

薄言游山返，山园门却近。下马入园门，溪斋朴而隐。贞观晾甲石，诸泉汇流混。�濈泻湍流，盈科斋下引。可以滴砚池，摛藻纾心蕴。可以烹竹垆，啜香悦舌本。漫云假藉雪，泽同天一允。莫訾千尺无，其源百倍远。昨春对寒山，客秋抚塞苑。曰同固不可，曰异益堪哂。
千尺雪
作者：弘历
朝代：清
体裁：古风

飞泉落万山，巨石当其垠。汇池可半亩，风过生涟沦。白屋架池上，视听皆绝尘。名之千尺雪，遐心企隐人。分卷复合藏，在一三来宾。境佳泉必佳，竹垆亦可陈。俯清酌甘冽，忘味乃契神。披图谓彼三，天一何疏亲。
千尺雪
作者：弘历
朝代：清
体裁：五言律诗

飞流不计尺，计尺漫名千。声是无声界，色非有色天。淙篁五音和，漱石六花溅。客岁寒山畔，牵情属偶然。
千尺雪
作者：弘历
朝代：清
体裁：七言绝句

飞珠仍自杂冰潺，听雪寒山见一斑。恰有积坡相映带，底须同异辨其间。
千尺雪
作者：弘历
朝代：清
体裁：五言律诗

鹿期催向去，雪色待今来。即看清如尔，宁当虚掷哉。带林寒皎皎，落礀素皑皑。却是输真者，兰中早漉杯。
千尺雪·其一
作者：弘历
朝代：清
体裁：七言绝句

临泉亭子又新春，辋水沦涟冰底循。千尺原来出假藉，积成盈尺喜诚真。
千尺雪·其一
作者：弘历
朝代：清
体裁：七言绝句

于斯得句率新正，喜是年前积素盈。既识幻真合一相，笑予真幻屡为评。
千尺雪·其一
作者：弘历
朝代：清
体裁：七言绝句

亦在山边亦水边，山容水态总天全。讶当六月何来雪，旋悟飞泉解与然。
千尺雪·其一
作者：弘历
朝代：清
体裁：七言绝句

位置虽当逊自然，却应久近论其年。雪千尺松四百岁，宁愧彼三与并肩。
千尺雪·其一
作者：弘历
朝代：清
体裁：七言绝句

何须纷较絮和盐，雪在峡边光在檐。一阵檐风翻峡底，不知谁轴水晶帘。
千尺雪·其一
作者：弘历
朝代：清
体裁：七言绝句

几日游山已畅情，今朝观水目尤清。因之悟得宣尼旨，曰知曰仁实并行。
千尺雪·其一
作者：弘历
朝代：清
体裁：七言绝句

午炎火迫塞田黄，都喜今年秋信长。设使朅来千尺雪，定知饱沃洗心凉。
千尺雪·其一
作者：弘历
朝代：清
体裁：七言绝句

向北曾无一里遥，轻舆言至憩松寮。山庄到已逮廿日，画卷吟方记此朝。
千尺雪·其一
作者：弘历
朝代：清
体裁：七言绝句

喜晴三月略愁晴，腊底连朝霈六霙。多幸溪斋对石瀑，又欣千尺咏新正。
千尺雪·其一
作者：弘历
朝代：清
体裁：七言绝句

四卷书图一具四，今时风月昔非今。人誉较胜精神壮，自悉难称筋力任。
千尺雪·其一
作者：弘历
朝代：清
体裁：七言绝句

地真塞北无双地，泉不江南第几泉。太古林岚人鲜识，付他秋月与春烟。
千尺雪·其一
作者：弘历
朝代：清
体裁：七言绝句

塞中沙水曲千湾，过雨浑流落下潺。便使六霙真个对，的应今日是嵰山。
千尺雪·其一
作者：弘历
朝代：清
体裁：七言绝句

引流曲注落岩端，素色清声欲状难。名借吴中千尺雪，便教九夏意生寒。
千尺雪·其一
作者：弘历
朝代：清
体裁：七言绝句

引流阻峡即为瀑，源远挟沙色变黄。称瑞不须誇绛雪，可知此地乃其常。
千尺雪·其一
作者：弘历
朝代：清
体裁：七言绝句

引酾由来一水源，高低景各占芳园。因而有悟为文法，气以行之绪是言。
千尺雪·其一
作者：弘历
朝代：清
体裁：七言绝句

态是冰花意是凉，人间无物可相方。因名雪耳因还笑，玉尺阿谁解去量。
千尺雪·其一
作者：弘历
朝代：清
体裁：七言绝句

春山半晌小游回，下马溪斋崖畔开。差事中人熟伺候，浮香漉雪早擎来。
千尺雪·其一
作者：弘历
朝代：清
体裁：七言绝句

有尘难到云深处，无雪不飞石罅间。却讶未曾渡扬子，当秋每此对寒山。
千尺雪·其一
作者：弘历
朝代：清
体裁：七言绝句

望雪经冬迨冬尽，溪亭咏拟此番空。幸哉腊底沾优泽，责实欣于真假中。
千尺雪·其一
作者：弘历
朝代：清
体裁：七言绝句

活水宁须蜀两孙，溅崖倒看六花掀。遥源云外知何处，少计犹将千尺论。
千尺雪·其一
作者：弘历
朝代：清
体裁：七言绝句

瀑雪由来是假名，藉兹真者助精明。初冬盼望仲冬渥，幸此七言即景成。
千尺雪·其一
作者：弘历
朝代：清
体裁：七言绝句

玉泉流出注长河，迸石引来太液波。便是吴中果千尺，较兹源远逊犹多。
千尺雪·其一
作者：弘历
朝代：清
体裁：七言绝句

石激峥嵘响瀑泉，六花错落望中悬。雅宜暑月凭栏对，祗讶翻无暑可捐。
千尺雪·其一
作者：弘历
朝代：清
体裁：七言绝句

积馀雪色在山阴，落下银淙雪有音。指日寒山听雪阁，异同此雪费推寻。
千尺雪·其一
作者：弘历
朝代：清
体裁：七言绝句

素为其色响为声，雪有素焉响莫呈。喻得半而全则未，宧光乃亦失精评。
千尺雪·其一
作者：弘历
朝代：清
体裁：七言绝句

老柏拿空百岁外，飞泉迸出石玲珑。明知位置原来假，久假何妨真与同。
千尺雪·其一
作者：弘历
朝代：清
体裁：七言绝句

腊去春来何所似，行云流水两悠悠。长年渐觉时序速，胜处权教诗句酬。
千尺雪·其一
作者：弘历
朝代：清
体裁：七言绝句

迥廊沿降即溪堂，窗户虽开不碍凉。对面飞流垂石峡，花如雪矣却饶光。
千尺雪·其一
作者：弘历
朝代：清
体裁：七言绝句

雄声凉色互交加，石缝云端欹复斜。前日塞山初过雨，落来绛雪自仙家。
千尺雪·其一
作者：弘历
朝代：清
体裁：七言绝句

雨过浑流落塞湾，溅崖□□自潺湲。漫疑雪色无相似，了识嵰山即此间。
千尺雪·其三
作者：弘历
朝代：清
体裁：七言绝句

一处图存四处踪，东西南北任相逢。竹炉应付高閒者，惭愧浮香越碗浓。
千尺雪·其三
作者：弘历
朝代：清
体裁：七言绝句

坐来茗碗刚擎到，熟火沸汤备早闲。怜彼尚茶忙已甚，肯教消受片时閒。
千尺雪·其三
作者：弘历
朝代：清
体裁：七言绝句

寒山鼻祖塞山同，犹忆吴人体物工。若以来源云外计，便教倍万也难穷。
千尺雪·其三
作者：弘历
朝代：清
体裁：七言绝句

年前三白布祥霙，掩映轩棂倍觉清。若问予心喜所托，率因真泽匪虚名。
千尺雪·其三
作者：弘历
朝代：清
体裁：七言绝句

湱然铿尔复纯如，千斛尘蠲水石居。西苑盘山将惠麓，异同同异漫分疏。
千尺雪·其三
作者：弘历
朝代：清
体裁：七言绝句

落涧飞流凡几层，赴溪无事祇空澄。摐摐声色非声色，拈出如来最上乘。
千尺雪·其二
作者：弘历
朝代：清
体裁：七言绝句

㵝㵝溶溶绕碧浔，谁云滕六弗知音。设如数典寒山畔，祗拟遥思不拟临。
千尺雪·其二
作者：弘历
朝代：清
体裁：七言绝句

一处弆藏四处图，展看何异遍游娱。寒山明岁试数典，端觉难分同与殊。
千尺雪·其二
作者：弘历
朝代：清
体裁：七言绝句

不嫌落瀑雪微绛，乍喜遥源雨较优。四卷画图一合相，便因结习阅从头。
千尺雪·其二
作者：弘历
朝代：清
体裁：七言绝句

假雪何如真雪好，真惟色假却声传。凭窗一晌生清会，祗以半因而得全。
千尺雪·其二
作者：弘历
朝代：清
体裁：七言绝句

南巡辛未忆初归，额上新题绿字挥。转眼春秋阅十八，雪中宾主辨依稀。
千尺雪·其二
作者：弘历
朝代：清
体裁：七言绝句

历岁咏书侍臣卷，都因西苑写图亲。世年卷尾题已满，移写盘山纪甲辰。
千尺雪·其二
作者：弘历
朝代：清
体裁：七言绝句

去岁寒山今帝都，溪亭听雪了无殊。驻年缩地姑胥置，瞥眼流阴有是乎。
千尺雪·其二
作者：弘历
朝代：清
体裁：七言绝句

叠石疏流落涧鸣，汇为汀沼渫然清。若从云外来源计，千尺称犹太屈生。
千尺雪·其二
作者：弘历
朝代：清
体裁：七言绝句

听如响磬看弯环，坐石凭消片刻閒。滤涤固应无结习，那更数典忆寒山。
千尺雪·其二
作者：弘历
朝代：清
体裁：七言绝句

四图展一却含三，宝塔华严类合龛。即目今朝生别会，孰真孰假个中参。
千尺雪·其二
作者：弘历
朝代：清
体裁：七言绝句

四处名区一额颜，不忘数典自寒山。独怜玉塞天开境，说与南人疑信间。
千尺雪·其二
作者：弘历
朝代：清
体裁：七言绝句

弗止春前更腊前，石凹犹积玉磌磌。评量名实生欣处，不在于斯在麦田。
千尺雪·其二
作者：弘历
朝代：清
体裁：七言绝句

托波已是凉为色，际渚由来静作音。笑欲两言齐置却，更于何处觅予心。
千尺雪·其二
作者：弘历
朝代：清
体裁：七言绝句

春来盼雪每成吟，屑玉当前那作阴。真自真而假自假，形容安足慰吾心。
千尺雪·其二
作者：弘历
朝代：清
体裁：七言绝句

本因数典自寒山，伴奂春游想像间。一例清泠漎石韵，却无来去祗饶閒。
千尺雪·其二
作者：弘历
朝代：清
体裁：七言绝句

淢汩其形渒�声，齐宫匡阜合其名。竹垆茗碗忘言坐，形寂声清惬性情。
千尺雪·其二
作者：弘历
朝代：清
体裁：七言绝句

甲辰移此写新诗，馀幅十年又满之。明岁更将书别卷，寒山毕否且听其。
千尺雪·其二
作者：弘历
朝代：清
体裁：七言绝句

盘山卷后题仍满，今复移书逮热河。可识一三三即一，个中游戏岂妨多。
千尺雪·其二
作者：弘历
朝代：清
体裁：七言绝句

石衬泉流声越峭，泉垂石表色增清。资相殷处彰相得，默对惟应静六情。
千尺雪·其二
作者：弘历
朝代：清
体裁：七言绝句

秋月春风总觉宜，凭栏朅尔引清思。寒山听雪阁之上，不异临流得句时。
千尺雪·其二
作者：弘历
朝代：清
体裁：七言绝句

筠炉瓷碗伴幽嘉，绿水浮香便试茶。虽是习劳毖武地，奚妨清供学山家。
千尺雪·其二
作者：弘历
朝代：清
体裁：七言绝句

臈雪频繁素积春，玉花兼与落嶙峋。谁名谁实浑难辨，且作忘言梯牖人。
千尺雪·其二
作者：弘历
朝代：清
体裁：七言绝句

茗瓯竹鼎伴清嘉，七字刚成趣亦赊。綵胜银镫槩无设，室中宜朴不宜华。
千尺雪·其二
作者：弘历
朝代：清
体裁：七言绝句

讵止遥源千尺长，迸翻石髓浴苓香。迩来馀暑颇称剧，对此不期满意凉。
千尺雪·其二
作者：弘历
朝代：清
体裁：七言绝句

过雨千山渒�收，落平汀滢鉴光浮。理标动归静之趣，欲问惠连意可投。
千尺雪·其二
作者：弘历
朝代：清
体裁：七言绝句

野滩潦尽挟沙无，盛夏新秋瀑总殊。真是雪从岩际落，指看今善副名乎。
千尺雪·其二
作者：弘历
朝代：清
体裁：七言绝句

隔岁居然又到斯，绿窗白水坐移时。四图各卷非同异，春仲田盘早见之。
千尺雪·其二
作者：弘历
朝代：清
体裁：七言绝句

雪飞千尺计犹强，迹涉田畴水亦香。设与寒山相较量，儿孙当得视宧光。
千尺雪·其二
作者：弘历
朝代：清
体裁：七言绝句

顾渚烹泉成例事，越瓯犀液早擎来。尚茶不误斯为喜，火候安知文武哉。
千尺雪·其二
作者：弘历
朝代：清
体裁：七言绝句

飞流�濈激嶙峋，小阁三间对水滨。篾鼎茗瓯俱恰当，笑终不是味閒人。
千尺雪三绝句·其一
作者：弘历
朝代：清
体裁：七言绝句

东北诸溪汇此归，南流数里入沙稀。于斯孤注依然壮，雪色雪声辨是非。
千尺雪三绝句·其一
作者：弘历
朝代：清
体裁：七言绝句

中峰东涧诸流水，汇此南流故势雄。设计其源过千尺，岂殊白雪落于空。
千尺雪三绝句·其一
作者：弘历
朝代：清
体裁：七言绝句

未倦春游卓午归，于凡留恋宿知非。适才携得渒�者，都作斋前雪浪飞。
千尺雪三绝句·其三
作者：弘历
朝代：清
体裁：七言绝句

唐迹千年宛若斯，凭轩啜茗一评之。瀛藩奕世车书奉，保泰殷殷念在兹。
千尺雪三绝句·其三
作者：弘历
朝代：清
体裁：七言绝句

犹传晾甲文皇石，归后魏徵起仆碑。岂似瀛藩久向化，陪臣来祝八旬釐。
千尺雪三绝句·其三
作者：弘历
朝代：清
体裁：七言绝句

隔岁閒凭窗碧纱，竹垆铜铫伴清嘉。适来摘句嫌多矣，可以消之一盏茶。
千尺雪三绝句·其二
作者：弘历
朝代：清
体裁：七言绝句

声是云和六律调，色为鲛泽万珠跳。贞观设弗留斯迹，谁识东征事涉骄。
千尺雪三绝句·其二
作者：弘历
朝代：清
体裁：七言绝句

溶溶平石作波流，瀑沫湱然向下投。蓄乃放之本可会，由来诗思似兹不。
千尺雪三绝句·其二
作者：弘历
朝代：清
体裁：七言绝句

自予数典肖南邦，四卷诗图四雪窗。若论色声惟一静，何妨凭处任摐摐。
千尺雪三首·其一
作者：弘历
朝代：清
体裁：七言绝句

引流叠石落飞泉，千尺窗前雪色悬。漫拟春明称转㪺，所欣结搆借天然。
千尺雪三首·其三
作者：弘历
朝代：清
体裁：七言绝句

弆藏四卷各传神，同异频参总静因。分付寒山听雪阁，临流搜句待明春。
千尺雪三首·其二
作者：弘历
朝代：清
体裁：七言绝句

淙淙曲注结轻冰，瓷碗筠垆此恰应。怪底茶烟寒不起，远山微削玉崚增。
千尺雪二绝句·其一
作者：弘历
朝代：清
体裁：七言绝句

初来望雨懒吟诗，既雨斯来又一时。落涨挟沙顿改色，薛昭绛雪略同之。
千尺雪二绝句·其二
作者：弘历
朝代：清
体裁：七言绝句

卜筑山边复水边，临流摘句亦多年。拈须已是古稀者，耳里清音不异前。
千尺雪二首·其一
作者：弘历
朝代：清
体裁：七言绝句

一雨能教万物欣，起枯苏槁片时分。试看林绿泉白际，旋转化工那费勤。
千尺雪二首·其一
作者：弘历
朝代：清
体裁：七言绝句

三间精舍倚崚嶒，每爱清幽辄憩凭。假藉南方千尺雪，真如陈老一条冰。
千尺雪二首·其一
作者：弘历
朝代：清
体裁：七言绝句

两首七言复咏斯，竟成诗债一偿之。笑予尚有如斯事，天下贫人合念其。
千尺雪二首·其一
作者：弘历
朝代：清
体裁：七言绝句

千尺雪吟率首正，喜凭玉色杂琼声。入冬经腊霏微霰，让却冰泉独擅名。
千尺雪二首·其一
作者：弘历
朝代：清
体裁：七言绝句

取譬因之借雪名，想当真雪益晶莹。是同是异难分别，一例寒光淅沥声。
千尺雪二首·其一
作者：弘历
朝代：清
体裁：七言绝句

名山自合有名泉，百里遥源导眼前。能取诸人与为善，良言即景子舆诠。
千尺雪二首·其一
作者：弘历
朝代：清
体裁：七言绝句

名泉曰雪固为幻，对雪观泉别有真。真幻一齐胥且置，谓真幻者又何人。
千尺雪二首·其一
作者：弘历
朝代：清
体裁：七言绝句

四处分图弆一函，或恒或暂事幽探。若论假相合真相，即景欣兹胜彼三。
千尺雪二首·其一
作者：弘历
朝代：清
体裁：七言绝句

回廊下转接溪斋，面对飞流落涧涯。想像寒山听雪阁，春音春物总相谐。
千尺雪二首·其一
作者：弘历
朝代：清
体裁：七言绝句

天高塞远是源头，千尺小哉论短修。南北去年吟雪意，一齐分付与东流。
千尺雪二首·其一
作者：弘历
朝代：清
体裁：七言绝句

客冬临此未吟诗，孤负三冬雪泽施。优渥春霙犹积玉，似催七字补为之。
千尺雪二首·其一
作者：弘历
朝代：清
体裁：七言绝句

对瀑吟诗多属春，爱他冬雪尚铺银。寓名虽幻原非幻，即景披真喜是真。
千尺雪二首·其一
作者：弘历
朝代：清
体裁：七言绝句

小憩由来爱水斋，冰溪积素映澄怀。因之思义顾名别，幻雪何如真雪佳。
千尺雪二首·其一
作者：弘历
朝代：清
体裁：七言绝句

就湿由来水性常，成渠利导岂奇方。雪其白色高千尺，今日那知亦有黄。
千尺雪二首·其一
作者：弘历
朝代：清
体裁：七言绝句

擘峡飞流赴野塘，寒山缩地置山庄。坐来底识千尺雪，披处偏欣六月凉。
千尺雪二首·其一
作者：弘历
朝代：清
体裁：七言绝句

无须武列溯源远，即此清溪流亦长。汇则渐成泾以渭，到兹雪色讶微黄。
千尺雪二首·其一
作者：弘历
朝代：清
体裁：七言绝句

昨方观瀑一成篇，吟懒曰吟又惜蠲。盼若雨旸兼望捷，片时瞥眼此三年。
千尺雪二首·其一
作者：弘历
朝代：清
体裁：七言绝句

望雪经冬如卯年，合符遇泽小除前。假山阴尚看积玉，幸矣仍教泐咏篇。
千尺雪二首·其一
作者：弘历
朝代：清
体裁：七言绝句

武列引来源远长，前朝遇雨色微黄。霙花漫议欠相似，一试薛昭绛岂妨。
千尺雪二首·其一
作者：弘历
朝代：清
体裁：七言绝句

水斋数典自江南，声在峡间色在潭。静却耳根与目观，如斯声色恰宜参。
千尺雪二首·其一
作者：弘历
朝代：清
体裁：七言绝句

水阁今来景若何，束泉两峡玉嵯峨。慰哉千里积盈尺，奚啻区区千尺多。
千尺雪二首·其一
作者：弘历
朝代：清
体裁：七言绝句

轩榭经营历有年，龙鳞松已郁庭前。源头近搆文津阁，益契选家赋两篇。
千尺雪二首·其一
作者：弘历
朝代：清
体裁：七言绝句

远源计尺祇千乎，雪色雪声视听俱。莫谓吴中此数典，石泉太古古于吴。
千尺雪二首·其一
作者：弘历
朝代：清
体裁：七言绝句

酾渠引水学江南，今岁江南景略探。名实相同胥幻尔，笑予犹此事虚谈。
千尺雪二首·其一
作者：弘历
朝代：清
体裁：七言绝句

陟降原从谷口出，溯游西北向东南。百溪万涧携来雪，计尺曰千雪岂甘。
千尺雪二首·其一
作者：弘历
朝代：清
体裁：七言绝句

雨过溪流涨野滩，喷珠峡口落飞湍。坐来未可默然置，欲去陈言戛戛难。
千尺雪二首·其一
作者：弘历
朝代：清
体裁：七言绝句

飞波纷委落嶙峋，积素铺冰一色匀。岂不寻常斯对雪，果然假相弗如真。
千尺雪二首·其二
作者：弘历
朝代：清
体裁：七言绝句

七年例与两成章，旧卷联书有底忙。若曰纪年似诗史，咄哉惭愧是襄阳。
千尺雪二首·其二
作者：弘历
朝代：清
体裁：七言绝句

七旬倏过八旬临，耄念庶徵敬寸心。五者漫言无雪字，燠寒同一泽时钦。
千尺雪二首·其二
作者：弘历
朝代：清
体裁：七言绝句

六花非白却微黄，知自源头沙挟长。迩日炎风近小暑，藉斯潗㵫洗心凉。
千尺雪二首·其二
作者：弘历
朝代：清
体裁：七言绝句

冰窗复此雪花披，声既砰轰色陆离。一再摛词非骋藻，大都欲志岁和时。
千尺雪二首·其二
作者：弘历
朝代：清
体裁：七言绝句

凭流耐可小徜徉，幸罢军书频问忙。战将归来谈玉垒，此时落雪正寻常。
千尺雪二首·其二
作者：弘历
朝代：清
体裁：七言绝句

到处方圆有竹炉，品泉聊与试清娱。匡床甫坐茶擎至，陆羽多应未肯吾。
千尺雪二首·其二
作者：弘历
朝代：清
体裁：七言绝句

千尺雪虽假藉名，较真雪却有馀声。设非真者仍堆积，假亦倩谁作證明。
千尺雪二首·其二
作者：弘历
朝代：清
体裁：七言绝句

敫靃皑如落峡飞，惠连赋未貌依稀。沃心谋目多凉意，即曰雪乎岂曰非。
千尺雪二首·其二
作者：弘历
朝代：清
体裁：七言绝句

昨岁寒山一畅游，四图合弆忆从头。思量究是近光胜，画卷年年有句留。
千尺雪二首·其二
作者：弘历
朝代：清
体裁：七言绝句

昨来岂不此频经，雪作绛花时复停。今日浮皑盈目者，解烦宜视并宜听。
千尺雪二首·其二
作者：弘历
朝代：清
体裁：七言绝句

每至山庄必有诗，飞流写雪镇如斯。陈言新意何须较，水到成渠自岁时。
千尺雪二首·其二
作者：弘历
朝代：清
体裁：七言绝句

水流弗冻渟斯冻，此义兮明契户枢。试问憧憧来往者，动中有静亦知夫。
千尺雪二首·其二
作者：弘历
朝代：清
体裁：七言绝句

涨波晴久不霏黄，玉戏真看本色常。岂厌摐摐若斯者，借他声色洗心凉。
千尺雪二首·其二
作者：弘历
朝代：清
体裁：七言绝句

溪斋三架阅澄泓，雪色泉声真淑清。俯仰恰成上古世，那论结构出前明。
千尺雪二首·其二
作者：弘历
朝代：清
体裁：七言绝句

皑皑色里淙淙响，应接难为耳目官。谁识便宜此子者，无微尘处享清寒。
千尺雪二首·其二
作者：弘历
朝代：清
体裁：七言绝句

砏磤澎汃落深潭，声色摐摐正好参。瀑议每年来著句，忘言谁得似云岚。
千尺雪二首·其二
作者：弘历
朝代：清
体裁：七言绝句

箧弆名区四卷全，寒山鼻祖可忘栴。心希瑞叶落天上，岂祇量来尺计千。
千尺雪二首·其二
作者：弘历
朝代：清
体裁：七言绝句

绛雪虽称作瑞看，吾心究此未能安。胥知雪是雨之冻，绛雨瑞乎辩实难。
千尺雪二首·其二
作者：弘历
朝代：清
体裁：七言绝句

苍松诡石百馀年，计雪宁惟尺以千。坐此祗宜赏幽素，綵灯何事缀檐前。
千尺雪二首·其二
作者：弘历
朝代：清
体裁：七言绝句

谓幻非真岂至语，曰真即幻亦虚言。窗前落落皑皑者，笑我依然者个存。
千尺雪二首·其二
作者：弘历
朝代：清
体裁：七言绝句

雨馀野潦挟沙泥，下注流成淀淀溪。却以名同引兴逸，遄飞直到范园西。
千尺雪二首·其二
作者：弘历
朝代：清
体裁：七言绝句

雪源远矣昔言详，雪色今朝忽变黄。自是上源山雨盛，疾来退亦疾其常。
千尺雪二首·其二
作者：弘历
朝代：清
体裁：七言绝句

雪片雪珠不计层，于斯计尺可相应。似犹顾彼积素者，清响惟当让我能。
千尺雪二首·其二
作者：弘历
朝代：清
体裁：七言绝句

雪铺瀑上诚为主，瀑以雪名究属宾。梯几评因得别会，由来幻总不如真。
千尺雪二首·其二
作者：弘历
朝代：清
体裁：七言绝句

飒飒为声朗朗色，喷花六出更何疑。乘閒四叠长歌韵，心慕东坡偶效之。
千尺雪二首·其二
作者：弘历
朝代：清
体裁：七言绝句

飒飒皑皑飞洒间，清凉坐遣片时閒。偶因六月六花对，顿缱遥情到雪山。
千尺雪二首·其二
作者：弘历
朝代：清
体裁：七言绝句

骤雨才过必绛雪，如踰两日雪仍瑶。今朝玉色六花落，知是千山暴涨消。
千尺雪作
作者：弘历
朝代：清
体裁：五言律诗

回跋游山骑，进停临水居。有声皆入寂，无色不涵虚。陆羽茶经在，唐寅画帧舒。两人似相谓，小别两年馀。
千尺雪作
作者：弘历
朝代：清
体裁：五言律诗

悬流无定态，千尺假名诸。趁便来春晓，偏宜是雪馀。隔松看冻鹤，跃藻出飞鱼。亦识绮言戒，其如景起予。
千尺雪作歌
作者：弘历
朝代：清
体裁：古风

田盘千峰复万谷，总以大谷分东西。山庄居东谷之口，东甘涧降无峰跻。迤逦庄园北门近，谷水万派随来携。石墙擘峡飞雪落，名以千尺旧所题。千尺之喻虽假借，计以所行百倍之。晾甲往事弗黩论，试茶四卷重观斯。掷笔旋复命舆去，未忘结习还自嗤。
千尺雪再成·其一
作者：弘历
朝代：清
体裁：七言绝句

前朝含冻雪犹白，今日舒丝柳渐青。了识如斯在川上，流阴未肯为人停。
千尺雪再成·其三
作者：弘历
朝代：清
体裁：七言绝句

热河西苑及东吴，到处风华具四图。试问得无纷色相，宧光应道岂妨乎。
千尺雪再成·其二
作者：弘历
朝代：清
体裁：七言绝句

訇湱流离泻复渟，声难为状色难形。三间板阁虚窗静，只合忘言注水经。
千尺雪即景杂咏·其一
作者：弘历
朝代：清
体裁：七言绝句

引水淙潭喷雪光，清游两度乐徜徉。范家别业偏幽胜，导我閒吟半刻强。
千尺雪即景杂咏·其三
作者：弘历
朝代：清
体裁：七言绝句

湍激波回万状声，今来练影益晶明。应缘毕献山灵技，无不相宜雨与晴。
千尺雪即景杂咏·其二
作者：弘历
朝代：清
体裁：七言绝句

厜㕒门径步云岩，小阁三间迥不凡。便与佳名颜听雪，何当坐此读华严。
千尺雪即景杂咏·其五
作者：弘历
朝代：清
体裁：七言绝句

一室萧然翰墨香，绿云丛里奏笙簧。烟霞供养无穷乐，何必弹冠慕姓王。
千尺雪即景杂咏·其四
作者：弘历
朝代：清
体裁：七言绝句

拱把竹笼曲折径，抱环山叠屈纡屏。吴人雅解增佳话，新样初看个字亭。
千尺雪叠去岁韵·其一
作者：弘历
朝代：清
体裁：七言绝句

坐如听雨发言泉，对似披图讶雪悬。摩诘小帧右军帖，一时默会景依然。
千尺雪叠去岁韵·其三
作者：弘历
朝代：清
体裁：七言绝句

去年吴下已驰神，欲揽寒山续旧因。却为长官勤赈务，南巡还命罢今春。
千尺雪叠去岁韵·其二
作者：弘历
朝代：清
体裁：七言绝句

轩窗清似玉壶冰，偶暇凭临讵未应。常住此中合谁是，翻饶窗外碧崚嶒。
千尺雪口号
作者：弘历
朝代：清
体裁：七言绝句

声为响雪色寂雪，茗碗竹炉称雅陪。讶似寒山昨春况，临溪祗欠几枝梅。
千尺雪咏唐文皇晾甲石
作者：弘历
朝代：清
体裁：古风

东涧流泉此汇宗，瀎潏雄有飞虹势。拒以巨石波激怒，瀑拊南下益纵恣。久传文皇晾甲石，对境偶为歌其事。当年违谏图成功，功竟未能符初志。归来晾甲留遗踪，徒资千古人横议。岂如渭桥示必克，却能策骑伏颉利。此事吾亦近用之，献馘饷军较唐备。和颉利事盖在前，躬勤志定故功遂。征高丽事乃在后，或因贪得与心肆。其致成败鉴分明，长歌示意增虔惴。
千尺雪四首·其一
作者：弘历
朝代：清
体裁：七言绝句

园门西北对山开，策骑游山半刻回。石屋向题千尺雪，便中聊一俯潆洄。
千尺雪四首·其三
作者：弘历
朝代：清
体裁：七言绝句

适看阴岭还馀雪，复有消成水几湾。绿柳红桃春物鬯，无穷景荅片时閒。
千尺雪四首·其二
作者：弘历
朝代：清
体裁：七言绝句

流泉石底万溪淙，汇作平池荫古松。虽是寒山名假借，天然觉足傲吴侬。
千尺雪四首·其四
作者：弘历
朝代：清
体裁：七言绝句

竹炉茶铫供清陪，便啜春风茗一杯。笑指碧溪流水道，源头何较我先来。
千尺雪得句
作者：弘历
朝代：清
体裁：七言律诗

游山斯出复斯归，几处招提憩翠微。调御丈夫不动念，古稀天子未忘机。三间朴屋栖云磴，百道飞泉落石矶。翠跸明当驾言返，雪涛何必意依依。
千尺雪得句
作者：弘历
朝代：清
体裁：五言律诗

源水千峰外，秋斋万树间。赏心惟物表，得句乃几閒。尺寸何须计，北南岂浪扳。挟沙缘过雨，讶是对嵰山。
千尺雪杂咏
作者：弘历
朝代：清
体裁：古风

名园依别墅，屈曲石墙通。自是一壶地，乃如大壑丛。板阁坐听雪，昔年声在耳。飞流摐摐中，后今同一视。迸水云绅白，诡石佛莲青。更看新样出，岩间笠子亭。出峡涌晴雪，湱湱复皑皑。临流更亲切，恰见其源来。
千尺雪歌
作者：弘历
朝代：清
体裁：古风

问雪有声声亦有，矮屋疏篱筛风后。无过骚屑送寒音，那似淋浪喧户牖。何来晴昼飞玉花，玉花中有声交加。人间丝竹比不得，似鼓云和之瑟湘灵家。雪落千尺亦其素，乃中宫商胜韶頀。�之则来讵巧营，即之则虚堪静悟。跳波喷沫纷潺湲，赴壑一泻无复还。借问盈科放溟海，奚如止坎淳苍湾。叠石开轩致潇洒，雪色檐端雪声下。秋水之中有六鳌，岂必学彼任公钓竿把。陡忆春月临勾吴，寒山疏剔传凡夫。听雪信美未可云久驻，今来不假人力而得突过之仙区。于焉弃虎跑之石泉，却惠山之竹垆。谢南国之虚声，守北地之故吾。清风明月，苍山碧湖。虽旷古而无闻，欣始遇之迥殊。
千尺雪歌三叠旧韵
作者：弘历
朝代：清
体裁：古风

辛未之秋此创有，题名为幸寒山后。壬申癸酉一再叠，皆早挥毫勒户牖。此来辛复一周花，迅哉驹影真无加。其间七岁阙叠韵，非不岁岁来此如居家。葛沙日逐抒诚素，食黮怀音飨咸濩。军书旁午费运筹，那得馀閒领清悟。武成事共逝水湲，予有干城奏凯还。行秋习狝止常例，乃得乘暇掞藻崖之湾。崖之湾，雪洒洒，光翻上，响彻下。始如处女后脱兔，急不可捉曰缓安能把。明春行复当临吴，听雪小阁依然夫。四图具美自佳话，微嫌芥□犹分区。文章大块真锤炉，今来昔往咄咄徒云吾。��振鹭落野湖，曾不知过去未来现在劳逸同与殊。
千尺雪歌再叠旧韵
作者：弘历
朝代：清
体裁：古风

物无妍媸贵已有，譬之鸡口与牛后。赵家寒山虽鼻祖，岂似奔川带我牖。落叶雨如散天花，八功德水无更加。湱然净练挂千尺，披图仿佛荆关家。干林一色皆凝素，雪耶声胡作英頀。闻观寂复似无声，妙觉都来归静悟。时为渟注时潺湲，对我迩年几往还。如斯逝者曾不改，依然沙渚萦云湾。枕流静室潇而洒，影漾蜃窗光上下。清机飒景凑秋深，兴来恰当吟篇把。宗苍吴人还写吴，盘山吾亦规摹夫。春卿点笔绘西苑，学士实则图斯区。四卷匣庋伴竹炉，一览备悉事创吾。风在林端月在湖，取之无尽何同殊。
千尺雪歌叠旧作韵
作者：弘历
朝代：清
体裁：古风

凛秋无雪雪乃有，宜在玉塞崇山山之后。层阴积冰彼其常，夫何近带山庄映轩牖。奔崖饮涧喷琼花，匉訇磕砉众响纷交加。八音六律此繁会，似过挚干缭缺方武阳襄家。君不见绘事后于素，又不见土鼓先云頀。我非子也在川上，乃亦因心惬清悟。渟漴漩澓潺且湲，鴐鹅麇鹿往复还。试看一放势莫禦，其始涓涓滴滴渟滀山之湾。�流曲折阶前洒，雪色雪声交上下。去年种树初点缀，今来翠干已盈把。北何雁碛南何吴，一家中外咫尺夫。取名聊尔寄清赏，岂知清赏原在神仙区。便教溪侧安茗垆，绿杯香雪书浇吾。秋云在天水在湖，兴于云水了不殊。
千尺雪歌四叠旧韵
作者：弘历
朝代：清
体裁：古风

千尺雪歌四章有，辛未创前辛巳后。其间已历整十年，各写银笺黏壁牖。流阴瞥眼迅空花，逮今又复一纪加。长篇畏难弗再和，岂不贻笑眉山苏氏家。言志永言喜所素，宁论下里及大頀。临流坐石试摛毫，冷色寒声皆可悟。迸珠落涧泻湲湲，触矶倒峡漩澓还。谁知入画江南境，都作宜诗塞上湾。大如席，六月洒，岂徒言，看上下。却嗤太白咏燕山，虚拟何若实吟把。即景遣暇非忆吴，苍岩应付赵凡夫。赵凡夫与李太白，几曾至此真仙区。锤峰万古鼓洪炉，那复数彼山称吾。赴川溶溶为塞湖，四叠兴殊韵不殊。
千尺雪漫题·其一
作者：弘历
朝代：清
体裁：七言绝句

将谓斯来可简诗，峡情雪色眼前披。故人似与忽当面，那得默然无一词。
千尺雪漫题·其一
作者：弘历
朝代：清
体裁：七言绝句

江南名假肖其假，彼不务实此务同。一之为甚竟三四，展卷分看合愧衷。
千尺雪漫题·其二
作者：弘历
朝代：清
体裁：七言绝句

每至山庄有此诗，到将弥月未成词。望晴望雨兼望捷，那有閒情更搆思。
千尺雪漫题·其二
作者：弘历
朝代：清
体裁：七言绝句

雨时旸若今年幸，望捷依然昨岁同。得胜官军临贼近，中心更切速成功。
千尺雪题句
作者：弘历
朝代：清
体裁：五言律诗

园门设晾甲，茶舍石墙边。常俯瀑如雪，少言尺有千。游山归适可，乐水此于焉。设以琴音拟，吾将理化弦。
千尺雪题句
作者：弘历
朝代：清
体裁：七言律诗

湣湣淑淑复湝湝，远带云林近绕阶。松竹有声三友别，陶匏不奏八音谐。秋风秋月常如是，江北江南底各侪。小异支硎千尺者，襄阳抱宿托高怀。
千山
作者：弘历
朝代：清
体裁：古风

千山秋未深，曦光飏明翠。散步入丛樾，谷夐越佳致。本因即鹿来，翻似友鹿至。重华历下居，东坡赤壁莅。沛然实所钦，洒然亦所愧。我非烟霞人，意爱烟霞寄。
千相寺
作者：弘历
朝代：清
体裁：古风

东谷寺较少，千相乃称绝。山庄喜不遥，云径几曲折。乱石穿磊磊，幽泉度决决。花宫忽已到，净土真堪悦。调御祗独尊，千相名谁设。昔闻有古德，于此栖岩穴。木石为寝处，虎豹相玩狎。一朝遇良契，枯禅悟指月。把臂送出谷，落泪殷勤别。既云物我空，此又如何说。
千相寺
作者：弘历
朝代：清
体裁：古风

山庄踞东麓，较诸他寺近。乘閒一揽游，巘阳复谷牝。胎石松形苍，乳窦泉声�。梵宇礼调御，独坐身安隐。千相何为称，名实似相紊。既悟摐摐者，其相驾千远。谓斯非佛乎，摐摐者弗允。
千相寺
作者：弘历
朝代：清
体裁：五言律诗

峭茜中寻路，翠苍里见天。到来停玉勒，进步谒金田。闻说空非相，静观一即千。诸峰多喜色，日照暖生烟。
千相寺
作者：弘历
朝代：清
体裁：古风

言入翠微峰，遂造初禅地。山深无不佳，草庐亦可憩。幽芳吐瓶花，古篆消香穗。指挥开窗户，飒然清风至。万景纷向参，一惟领以意。
千相寺
作者：弘历
朝代：清
体裁：五言律诗

诡石盘危磴，精蓝倚绣屏。衣衫生飒爽，草木发幽馨。云榻当轩据，松泉隔峡听。便教遘支远，无暇问金经。
千相寺
作者：弘历
朝代：清
体裁：古风

调御丈夫具三身，圆满报身及法化。万亿无央数众哉，举千概见兹假借。而此寺实祗一相，一即千耳无须讶。平明步辇出园门，乘兴来游万几暇。㠝岏仄径穿石林，�㙷鳞丛出松架。精蓝揽景固云佳，却怜仆从汗雨下。云罩塔影霄汉间，不必更前适可罢。
千相寺偶为禅语
作者：弘历
朝代：清
体裁：古风

身从无相中受生，毗婆尸佛之偈语。既曰无相何有千，拖地眉毛顿增许。千弗为多一弗欠，试参一佛青莲宇。小坐旋即命舆去，分付山僧默然处。
千相寺八韵
作者：弘历
朝代：清
体裁：五言排律

苍岩路转东，初地翠云丛。既狭始开豁，当前悟塞通。逃禅孰龙象，访道岂崆峒。自是乘春兴，聊因识化工。钟灵山有独，资始物惟同。最爱苔皴绿，未须花放红。遐思硕人轴，且憩梵王宫。相好虽千亿，根源蔽色空。
千相寺六韵
作者：弘历
朝代：清
体裁：五言排律

石挺若无根，泉飞尽有源。是中寻觉路，遂亦到祇园。烟敛千里见，春和一谷暄。山僧饱粥饭，古殿罢风幡。不住四相法，端居两足尊。了当泯结习，谁更问开元。
千相寺戏为禅语
作者：弘历
朝代：清
体裁：古风

一相即千相，千乃本乎一。佛语一亦无，其千自何出。然而千手眼，亦标波罗蜜。其间是与非，定语难穷述。不如随其名，或可通乎实。
千相寺漫题
作者：弘历
朝代：清
体裁：古风

寺既号千相，自因调御名。然而梵典中，百千万亿称。千其一芥耳，于金仙奚增。或者谓峰岭，四邻围纵横。其相亦盈千，竺庵今古呈。庵中趺大士，一即千相并。如镜光互照，本自泯将迎。命舆去弗顾，五字聊尔成。
千里镜
作者：弘历
朝代：清
体裁：五言律诗

何来千里镜，奇制藉颇黎。适用宜山半，成模自海西。□教清浊判，忽幻近遥齐。察察吾方戒，箴规触目题。
千里镜
作者：弘历
朝代：清
体裁：五言排律

巧制传西海，佳名锡上京。欲穷千里胜，先办寸心平。能以遥为近，曾无浊混清。一空初不照，万象自然呈。云际分山皱，天边数鸟征。商书精论政，曰视远惟明。
午后
作者：弘历
朝代：清
体裁：五言律诗

午后云容重，又非风扰之。一心惟渴望，双目发劳疲。徒有四五点，竟无分寸滋。觉生明晓叩，己酉几如期。
午日
作者：弘历
朝代：清
体裁：五言律诗

午日值虔斋，风光亦足佳。蒲樽屏弗举，艾虎例犹排。递馥盆中蕙，成阴户外槐。对时茂长养，不息悟根荄。
午日
作者：弘历
朝代：清
体裁：五言律诗

午日适临斋，薰风静扣阶。节盘预颁赐，宴几例收排。户敞青簪艾，庭深绿布槐。翻欣无絮聒，五字引吟怀。
午日
作者：弘历
朝代：清
体裁：五言律诗

望云忧麦槁，度节忘蒲青。巽二风无巽，灵均雨弗灵。艾樽终日辍，粽席两年停。重廑慈闱虑，中心越不宁。
午日侍皇太后宴
作者：弘历
朝代：清
体裁：七言律诗

中天景物正薰欣，竞渡瀛池萧鼓闻。星缀榴花红有赩，剑攒蒲叶绿含芬。杯因献寿圆浮玉，缕为延年细染纁。却忆两年疏宴赏，慈闱祈岁意犹殷。
午日奉皇太后观竞渡
作者：弘历
朝代：清
体裁：七言律诗

清跸归来未后时，天中宴赏奉徽慈。江乡早觉灯船闹，御苑初陈节物嬉。谁擅鸿辞工吊楚，几占乌影著咨羲。沿途麦好秋禾布，今岁承欢略展眉。
午日漫成二首·其一
作者：弘历
朝代：清
体裁：七言律诗

节物朱樽绣虎屏，强欢聊以慰慈宁。岂知圣母思贤妇，何况同心祗异形。似幻佳祥徒梦月，示人明象已占星。去年光景分明记，渌水含风漾画舲。
午日漫成二首·其二
作者：弘历
朝代：清
体裁：七言律诗

亶矣光阴逝水遒，墨辛夷败绿蒲稠。天中忽复临佳节，时雨犹难解宿愁。新茧献丝虚后望，綵囊结佩忆前头。晓来那更陈青粽，举案回思泪啜流。
午日漫题
作者：弘历
朝代：清
体裁：七言律诗

渚蒲摇绿榭榴丹，画舫飞云度镜澜。懒听韶茎缘待泽，强酬节物为承欢。又临此日还簪艾，更忆前尘罢浴兰。宛转景光合追赏，年来偏觉感多端。
午日诣畅春园问安
作者：弘历
朝代：清
体裁：七言律诗

蒲岸河洲泛玉津，铜龙双辟问安晨。祗因悯雨遵慈训，未敢称觞答令辰。黄帽龙舟閒浦溆，绿枝虎艾缀楣桭。分明旧岁端阳景，饶有新愁薄念频。
午晴
作者：弘历
朝代：清
体裁：古风

于辰雪势微，逮已云容破。午晴㬢御明，霁景千山播。积玉峰巀薛，滴露林崔错。平冈则半融，土香扑鼻过。遥思麦垄间，新苗亦将作。
午晴
作者：弘历
朝代：清
体裁：古风

山云傍午晴，高处更畅目。适从雾里观，忽自画中读。林景及田状，一律似新沐。向时之所惜，兹欣如所欲。咄哉此言失，意满忘敬笃。
午晴
作者：弘历
朝代：清
体裁：五言律诗

徂云傍午收，霁景晃窗浮。固已欣滋润，终难称渥优。红葩濯鸡树，翠瓦湿鸳楼。望久生馀惜，还希继霈酬。
午晴
作者：弘历
朝代：清
体裁：七言律诗

晓烟犹觉恋秋空，卓午飞来西北风。几缕轻云随泮散，一天皓日喜晴烘。曰荞曰菜晚田润，时雨时旸造化工。眼见康年歌玉塞，缱怀关内可相同。
午晴
作者：弘历
朝代：清
体裁：五言律诗

晓起犹霏霔，午间遂放曦。似兹真幸矣，吾益敬承之。云向遥天敛，风从高树披。瓦檐尚馀润，断续露珠垂。
午晴
作者：弘历
朝代：清
体裁：五言律诗

雪足午晴好，温曦姁载韶。婪镫罢节宴，安驾返东朝。迩觉时光迅，非耽欢乐饶。静凭明牖坐，底事忽无聊。
午暄
作者：弘历
朝代：清
体裁：古风

迩来候转炎，山雨昨夜洗。驱尽婪尾热，峭凉侵袂矣。予心望晚稼，未可便长此。午暄暴晶阳，华黍风尤美。如是期十日，黄云庶可拟。
午热
作者：弘历
朝代：清
体裁：七言律诗

八朝晴定晓欣凉，却以炎薰热异常。农谚纵称催麦熟，夏时又恐逗云穰。细旃广厦虽避暑，下隰高原切益忙。因识逮佳更愁失，为君难那易言详。
午热
作者：弘历
朝代：清
体裁：古风

刚喜霖雨晴，畿南齐北随报沾。寖寻午日热，细旃广厦亦觉炎。五风十雨实常度，赤夏五雨驱溽占。深林大壑固避暑，户口滋盛繁闾阎。安得快澍涤蒸郁，坤方频望云峰尖。
午热
作者：弘历
朝代：清
体裁：古风

北至候方过，溽暑节尚未。晓凉虽气清，午热已炎炽。广厦静犹可，穷檐熇那避。思当一雨佳，嚣蒸与湔溉。寻忆圃场间，正当晒麦穗。恊时及筹农，殷心两难置。
午热
作者：弘历
朝代：清
体裁：五言律诗

午热今朝剧，树阴坐屡迁。无妨延爽籁，所喜熟山田。仍换单衣好，重持秋扇捐。明当处暑节，婪尾故应然。
午热
作者：弘历
朝代：清
体裁：五言律诗

午热今朝剧，行宫已驻旌。阶芜蒸溽润，庭树息风声。旷野憩群役，汤山企后程。肃伻悉慈豫，欣释望中情。
午热
作者：弘历
朝代：清
体裁：五言律诗

午热今逾昨，行宫早驻旌。不妨启北户，却喜迫西成。黍野驱禽噪，柳阴牧马鸣。传宣地方吏，前席讯民情。
午热
作者：弘历
朝代：清
体裁：七言绝句

午热全非前日比，宽衣林下有凉飔。雨沾山稼需蒸晒，闻说农家正喜斯。
午热
作者：弘历
朝代：清
体裁：五言律诗

午热已驻跸，行宫树静柯。骑臻先系马，驮后未休驼。何必不衫履，由来惯帽靴。虽云觉炎炽，所喜利嘉禾。
午热
作者：弘历
朝代：清
体裁：五言律诗

土溽易蒸热，了知夏欲残。云开日转烈，风定水无澜。情不嫌歊剧，心因宜稼欢。明朝立秋节，孤注设炎官。
午热
作者：弘历
朝代：清
体裁：古风

夏以暑为德，热亦何可无。三日不作雨，炎熇顿尔殊。念惟长养候，日暄实宜夫。况兹避暑庄，朝夕飒爽铺。虽热凉可乘，无为愁郁枯。蒸云羃远山，将雨其然乎。
午热
作者：弘历
朝代：清
体裁：古风

孰谓一往凉，午暄正复尔。设无消息权，塞稼奚当此。黍禾实坚然，荞菜方颖矣。及时更何蕲，雨渥斯为美。蒸云已羃峰，其零心以揣。
午热
作者：弘历
朝代：清
体裁：五言律诗

已刻到行宫，奚妨午热烘。对扬宣土吏，休助省吾躬。驮卸平郊阔，帐支乔树丛。究因雨早渥，树下有凉风。
午热
作者：弘历
朝代：清
体裁：五言律诗

烟火庶山庄，年来热亦常。曝悬秋日赤，催得稼云黄。未可藏纨扇，还教换葛裳。河名真不负，谷口爱乘凉。
午热
作者：弘历
朝代：清
体裁：七言律诗

秋热浑同夏暑天，庄称避暑尚如煎。岂无嘉荫席堪布，便有清风扇未捐。谁曰居高斯塞碛，所欣催熟此山田。夕舂定是岩岚落，原觉微凉意洒然。
午热三首·其一
作者：弘历
朝代：清
体裁：古风

塞中异风景，寒暄浑不常。前朝峭凉迫，今日午热偿。设一往弗回，晚田那能当。不齐乃大齐，造物功无央。
午热三首·其三
作者：弘历
朝代：清
体裁：古风

倏忽西峰下，落阴比夏早。夕霭一川寒，又觉棉衣好。寻鹿弗可迟，屧步入山窈。行饭且搜吟，所得亦不少。
午热三首·其二
作者：弘历
朝代：清
体裁：古风

著棉重更脱，藏扇还复持。以云就凉爽，此间多所宜。溽暑且易避，秋热能几时。兹意向谁言，唧唧阶虫知。
午热再叠去岁韵
作者：弘历
朝代：清
体裁：七言律诗

昨年夏五喜晨凉，宜麦原因稔胜常。昔恐蒸云碍穗晒，兹希酿雨救苗穰。今朝明夕时诚速，月牖风轩不解忙。仍吁昊苍霈甘澍，敢辞渎罪再三详。
午热叠癸丑韵
作者：弘历
朝代：清
体裁：七言律诗

左近希沾徒晓凉，午中原热乃时常。酿云正盼当黍种，作雨那虞碍麦穰。昨日今朝忽延过，眼穿心急不期忙。解愁诗本频翻旧，一例如斯志以详。
午雪
作者：弘历
朝代：清
体裁：七言律诗

卯雪历辰达午长，玉龙雄势舞回翔。楼藏十二琼华渺，界满三千银蕊芳。喜在麦麰不计寸，念萦齐豫愿均霶。微忱敢曰通旭卉，感谢之馀敬益蘉。
半亩塘
作者：弘历
朝代：清
体裁：五言律诗

借问何成趣，趣因竹及梅。竹香留冬翠，梅野笑春开。半亩波不作，一奁影与陪。天然澄照处，五载偶重来。
半壁店
作者：弘历
朝代：清
体裁：五言律诗

前朝方过去，今日复归来。一瞬诚速矣，百年视此哉。帘垂风自捲，花对客新开。何必怀虚掷，摛毫与作陪。
半壁店
作者：弘历
朝代：清
体裁：七言律诗

树笼村店水弯环，别馆居停构此间。春垄诗情满豳野，云岩画意妙房山。往来忽讶廿年过，俯仰聊乘片刻閒。祗有门前溪溜碧，声和哀玉镇潺潺。
半壁店反丙申诗意
作者：弘历
朝代：清
体裁：古风

抑半壁乎半璧乎，前番曾论两名呼。壁璧音同其义异，定论考诸志乘无。志乘既无俗称任，何必拘墟分别吾。复思辽宋分疆际，限以半壁俾弗逾。其称或乃实由此，尔时国计诚艰夫。
半壁店口号
作者：弘历
朝代：清
体裁：七言绝句

一水弯环野店前，揣称亦自有由然。公孙曾论臧三耳，半壁原来不碍全。
半壁店行宫作
作者：弘历
朝代：清
体裁：古风

清溪一带门前瀰，绿柳石桥过雁齿。列帐系马净无尘，新水潆洄生蒲芷。入门朴室弗誇多，却倚半山松石美。拈毫欲咏复怀惭，是岂容膝安而已。